text:
ABAKURAMBERE N’ABAHANUZI
IGICE CYA 34 - ABATASI CUMI NA BABIRI 12
Hashize iminsi cumi n’umwe bavuye ku musozi wa Horebu, Abaheburayo baganditse i Kadeshi, mu butayu bw’i Parani, hafi y’inkengero z’Igihugu cy’Isezerano. Aho ni ho abantu batangiye igitekerezo cy’uko hakwiriye koherezwa abatasi bakajya gutata icyo gihugu. Mose azana icyo gitekerezo imbere y’Uwiteka, maze Uwiteka arabibemerera, abaha n’amabwiriza y’uko hatoranywa umutware umwe muri buri muryango wo kujyana n’abandi gutata. Batoranya abagabo nk’uko bari babibwiwe, maze Mose abategeka kujya kureba icyo gihugu uko kimeze, ibyiza bikirimo ; ndetse n’abantu bagituyemo, ko ari abanyambaraga cyangwa abanyantegenke, ko ari benshi cyangwa bake. Bagombaga kureba n’imiterere y’ubutaka bwaho, uko burumbuka kandi bakazana zimwe mu mbuto zaho. AA 263.1
Baragiye batata icyo gihugu cyose, binjirira ku rugabano rw’amajyepfo maze bakomeza berekeza mu majyaruguru. Bagarutse nyuma y’iminsi mirongo ine. Abisiraheli bose bari basabwe n’ibyiringiro bikomeye kandi bari bategerezanyije amatsiko menshi. Inkuru y’uko ba batasi bagarutse yakwirakwiye mu miryango kandi yakiranwa umunezero. Abantu basohotse bihuta bajya gusanganira izo ntumwa zari zashoboye kurokoka ibyago byajyaga kuzigeraho muri urwo rugendo. Abo batasi bazanye ingero z’amatunda zerekana uburumbuke bw’ubutaka bwaho. Cyari igihe cy’umwero w’inzabibu maze bazana ishami rihunze amaseri y’imizabibu rinini cyane ku buryo ryari rihetswe n’abagabo babiri. Bazanye no ku makomamanga no ku mbuto z’imitini byaheraga cyane. AA 263.2
Abantu bashimishijwe n’uko bagiye kwigarurira igihugu cyiza bene ako kageni, maze batega amatwi bafite amatsiko cyane kugira ngo hatagira ijambo na rimwe ribacika igihe Mose yabwirwaga ibyaho. Ba batasi baratangiye bati: “Twageze mu gihugu wadutumyemo, ni ukuri koko ni icy’amata n’ubuki; ngizi imbuto zacyo.” Abantu bari bafite ishyushyu; bajyaga kumvira ijwi ry’Uwiteka babikunze maze bagahita bazamuka bakigarurira icyo gihugu batazuyaje. Ariko abatasi bamaze kuvuga ubwiza n’uburumbuke bw’icyo gihugu, bose uretse babiri gusa, bakuririje ingorane n’akaga byari kuba biri imbere y’Abisiraheli iyo biyemeza kwigarurira Kanani. Bavuze amoko y’abantu b’abanyambaraga bari batuye mu mpande zitandukanye z’icyo gihugu, kandi bavuga ko imijyi yaho igoteshejwe inkuta kandi ikomeye, kandi ko abantu bahatuye ari abanyambaraga ndetse ko kubatsinda bidashoboka. Bavuze kandi ko bahabonye abagabo b’ibihanda bakomoka kuri Anaki, kandi ko ntacyo bimaze gutekereza ibyo kwigarurira icyo gihugu. AA 263.3
Noneho ibintu byarahindutse. Igihe ba batasi bavugaga ibyari mu mitima yabo itizera yari yuzuye gucika intege babitewe na Satani, ibyiringiro n’ubutwari byavuyeho bisimburwa no kwiheba gukomeye. Kutizera kwabo kwatumye abantu bijima, bityo ubushobozi bukomeye bw’Imana bwagiye kenshi bugaragarizwa ubwoko bwatoranyijwe, bwari bwibagiranye. Abantu ntibibutse, ntibatekereje ko Imana yari yarabayoboye muri urwo rugendo rurerure rutyo yashoboraga kubaha icyo gihugu nta kabuza. Ntabwo bibutse uko, mu buryo bw’igitangaza, Imana yari yarabakijije ababakoreshaga uburetwa, ibacira inzira mu nyanja, kandi irimbura ingabo za Farawo zari zibakurikiye. Birengagije Imana, maze bakora nk’aho bagomba kwishingikiriza ku mbaraga z’amaboko yabo gusa. AA 263.4
Mu kutizera kwabo, bumvise ubushobozi bw’Imana bufite aho bugarukira, maze ntibiringira ukuboko kwari kwarabayoboye kugeza icyo gihe. Bongeye gukora ikosa bari barakoze ryo kwitotombera Mose na Aroni. Baravuze bati: “Aho ni ho ibyiringiro byacu bikomeye bigarukiye.” “Iki ni cyo gihugu twakoze urugendo tuva mu Misiri tuje kwigarurira.” Bashinje abayobozi babo kuba barabeshye abantu kandi ko bateje Abisiraheli ibyago. AA 264.1
Abantu bakutse umutima muri uko gucika intege n’ubwihebe. Humvikanye amajwi y’umuborogo avanze no kwitotomba. Kalebu yumvise uko bimeze maze ahagararira ijambo ry’Imana ashize amanga, akora uko ashoboye kose kugira ngo avuguruze umwuka mubi wari utejwe na bagenzi be batari abizerwa. Mu kanya gato, abantu baracecetse kugira ngo batege amatwi amagambo y’ibyiringiro n’ubutwari yerekeye iby’icyo gihugu cyiza. Ntiyahakanye ibyari byavuzwe; inkike z’imijyi yaho zari ndende kandi Abanyakanani bari abanyambaraga. Ariko Imana yari yarasezeraniye Abisiraheli kubaha icyo gihugu. Kalebu yaravuze ati: “Tuzamuke nonaha, tuhahindure, kuko tubasha rwose kuhatsinda.” AA 264.2
Ariko ba bandi cumi, baramurogoye berekana inzitizi mu buryo bubi kuruta uko bari babivuze mbere. Baravuze bati: “Ntitwabasha kuzamuka ngo turwanye abo bantu, kuko baturusha amaboko.. ..Kandi twabonyemo abantu barebare banini; Abanaki, bakomotse mu bantu barebare banini: twibonaga tubamezeho nk’inzige, na bo bakabona tumeze nka zo.” Kubara 13:31-33. AA 264.3
Abo bagabo, bamaze gutafa icyerekezo kibi, barinangiye bahagurukira kurwanya Kalehu na Yosuwa, na Mose n’Imana. Intambwe yose bateraga yatumaga barushaho kwinangira. Bari biyemeje guca intege imbagara zose zigambirira kwigarurira Kanani. Bagoretse ukuri kugira ngo bashyigikire umwuka mubi bari bateje. Baravuze bati: “Ni igihugu cy’umwiryane..” Iyo ntiyari inkuru mbi gusa; ahubwo cyari n’ikinyoma. Ubwayo yarivuguruzaga. Abatasi bari bavuze ko icyo gihugu kirumbuka kandi ko ari cyiza, ko kirimo abantu barebare kandi banini. Ibyo byose ntibyajyaga gushoboka iyo ikirere cyaho kiba ari kibi kugeza ubwo kivugwa ko ari “icy’umwiryane.” Ariko iyo abantu barunduriye imitima yabo mu kutizera, bishyira aho bagengwa na Satani kandi nta muntu ubasha kumenya aho Satani azabageza. AA 264.4
“Iteraniro ryose ritera hejuru, rirataka; abantu ijoro ryose bararira.” Kwigomeka no kwanga abategetsi ku mugaragaro byahereye ko bikurikiraho; kuko Satani ari we wari uyoboye kandi abantu basaga n’abatagitekereza. Batutse Mose na Aroni, bibagirwa ko Imana yumva amagambo yabo mabi, kandi ko Marayika w’Imana ari kumwe na bo akingirijwe n’inkingi y’igicu, areba uburyo bisihinga cyane ku bw’umujinya. Mu burakari bwinshi barasakuje bati : “Uwiteka atujyanira iki muri icyo gihugu kugira ngo tuhicirwe n’inkota? Abagore bacu n’abana bacu bazabe iminyago; ikiruta si uko twasubira mu Egiputa? Baravugana bati: ‘Twishyirireho umugaba dusubire mu Egiputa.” Ubwo ntibashinje Mose gusa kuba yarabashutse abasezeranira igihugu batashoboraga kwigarurira ahubwo ibyo babishinjaga n’Imana ubwayo. Bageze n’aho bagambirira kwishyiriraho umugaba wo kubayobora bagasubira mu gihugu bagiriyemo umubabaro kandi bagakoreshwa uburetwa, aho bari barakuwe n’ukuboko gukomeye kw’Ishoborabyose. AA 264.5
Bumiwe kandi bacitse intege « Mose na Aroni bikubita hasi bubamye imbere y’iteraniro ry’Abisirayeli ryose ryari riteraniye aho, » bayobewe icyo bakora kugira ngo bakure mu bantu uwo mugambi uhutiyeho utewe n’amarangamutima. Kalebu na Yosuwa bagerageje gucubya izo mpagarara. Bashishimuye imyenda yabo bihutira kwisuka mu bantu maze amajwi yabo yumvikana arangurura gusumba urusaku rw’umuborogo n’umubabaro utewe no kwigomeka. Barababwiye bati : “Igihugu twaciyemo tugitata ni cyiza cyane. Niba Uwiteka atwishimira, azatujyana muri icyo gihugu, akiduhe; kandi ari igihugu cy’amata n’ubuki. Icyakora ntimugomere Uwiteka, kandi ntimutinye bene icyo gihugu, tuzabarya nk’imitsima, ntibagifite ikibakingira kandi Uwiteka ari mu ruhande rwacu ; ntimubatinye.” AA 265.1
Abanyakanani bari barujuje igikombe cyo gukiranirwa kwabo, bityo Uhoraho ntiyari akibashije kubihanganira. Ubwo Imana yajyaga kubakuraho uburinzi bwayo, bari gutsindwa mu buryo bworoshye. Kubw’isezerano ry’Imana, icyo gihugu cyari cyarahawe Abisiraheli. Ariko inkuru y’ikinyoma y’abatasi batari abizerwa yaremewe, kandi kubera iyo nkuru, iteraniro ryose ryarayobejwe. Abagambanyi bari bakoze umurimo wabo. Kandi kubera kutizera kwabo kubi, n’iyo abo bagabo babiri bonyine bazana inkuru mbi maze abandi cumi bakabatera umwete wo kwigarurira icyo gihugu mu izina ry’Uwiteka, bajyaga gukurikiza inama y’abo babiri bakayirutisha iy’abandi cumi. Nyamara hari hariho abagabo babiri bahagarariye ukuri mu gihe abandi cumi bari bari ku ruhande rw’ubwigomeke. AA 265.2
Ba batasi batizera basakuzaga cyane barwanya Yosuwa na Kalebu, ndetse batera hejuru ngo Kalebu na Yosuwa baterwe amabuye. Iyo nteko y’abantu bataye ubwenge yatoraguye amabuye yo kwicisha abo bagabo babiri b’indahemuka. Baje biruka basakuza nk’abasazi, maze ako kanya amabuye bari bafite abahubuka mu ntoke agwa hasi, maze bahinda umushyitsi bafite ubwoba. Imana yari ihitambitse kugira ngo iburizemo uwo mugambi wabo w’ubwicanyi. Ikuzo ryayo, risa n’umuriro ugurumana, ryamurikiye ihema ry’ibonaniro. Abantu bose babonye ikimenyetso cy’Uhoraho cyari gikomeye kuruta uko yari yarabihishuriye maze ntihagira uhangara gukomeza urugomo. Abatasi bazanye inkuru y’incamugongo bikubise hasi badagadwa maze bajya mu mahema yabo bahagira. AA 265.3
Ubwo Mose arahaguruka yinjira mu ihema ry’ibonaniro. Uwiteka aramubwira ati: “Ndabateza mugiga, mbakureho umwandu wabo, nkugire ubwoko bubaruta ubwinshi, bubarusha amaboko.” Ariko na none Mose yingingira abantu be. Ntabwo yashoboraga kwemera ko barimbuka ngo ahindurwe ishyanga rikomeye. Yatakambiye Imana mu mbabazi zayo ati: “None imbaraga z’Umwami wanjye ziyerekane ko ari nyinshi, nk’uko wavuze uti: ‘Uwiteka atinda kurakara, afite kugira neza kwinshi, ababarira gukiranirwa n’ibicumuro,...Babarira gukiranirwa k’ubu bwoko, nk’uko imbabazi zawe ari nyinshi , nk’uko wabubabariraga, uhereye igihe baviriye mu Egiputa, ukageza ubu.” AA 265.4
Uwiteka asezerana kutarimbura Abisiraheli uwo mwanya; ariko ku bwo kutizera kwabo n’ubwoba bwabo ntiyabashaga kugaragaza imbaraga ze mu gutsinda abanzi babo. Bityo kubw’imbabazi ze, yababwiye gusubira inyuma bakerekeza ku Nyanja Itukura. AA 266.1
Igihe abantu bigomekaga barasakuje bati: “Iyaba twaraguye muri ubu butayu!” Noneho iri sengesho ryagombaga gusubizwa. Uhoraho yaravuze ati: “Ndahiye guhoraho kwanjye yuko ntazabura kubagirira ibyo mwavugiye mu matwi yanjye. Intumbi zanyu zizagwa muri ubu butayu: ababazwe mwese, abamaze imyaka makumyabiri n’abayisagije mwese, ...Ariko abana banyu bato, mwavuze ko bazaba iminyago, abo ni bo nzakijyanamo, bamenye igihugu mwanze.” Maze Imana ivuga ibya Kalebu iti: “Keretse umugaragu wanjye Kalebu, kuko yari afite undi mutima agakurikira uko muyobora muri byose, nzamujyana mu gihugu yagiyemo, urubyaro rwe ruzakigira gakondo.” Nk’uko abatasi bagenze iminsi mirongo ine, ni ko Abisiraheli bagombaga kuzerera mu butayu imyaka mirongo ine. AA 266.2
Igihe Mose yamenyeshaga abantu icyemezo n’Imana yafashe, urusaku rwabo rw’indengakamere rwahindutse umuborogo. Bamenye ko igihano cyabo cyari kibakwiriye. Abatasi cumi batiringiraga, Imana yarabahanye bicirwa na mugiga imbere y’Abisiraheli bose; maze abantu babibonye nabo babibonamo urubategereje. AA 266.3
Ubwo noneho basaga n’aho bihannye inyifato yabo mbi by’ukuri; ariko batewe agahinda n’ingaruka y’ibibi byabo aho kugaterwa no kuba barabaye indashima ndetse no kutumvira kwabo. Babonye ko Uhoraho atadohoye ku mwanzuro yari yafashe, gukora ibyo bishakiye byongeye kubyuka maze bavuga yuko batongera gusubira mu butayu. Igihe Imana yabategekaga kuva mu gihugu cy’abanzi babo, yagerageje kwicisha bugufi kwabo isanga atari uk’ukuri. Bari bazi ko bakoze icyaha gikomeye ubwo bemereraga amarangamutima yabo yuzuye ubuhubutsi kubategeka ndetse n’igihe bashakaga kwica abatasi babiri babasabaga kumvira Imana. Ariko bari batewe ubwoba gusa no kubona ko bakoze ikosa rikomeye cyane, kandi ingaruka zaryo zari kubabera mbi cyane. Imitima yabo ntiyari yarahindutse, ahubwo bashakaga gusa urwitwazo rwabateye kongera kwigomeka muri ubwo buryo. Ibyo byabayeho igihe ubwo Mose abibwiwe n’Imana yabategekaga gusubira mu butayu. AA 266.4
Iteka ryari riciwe rivuga ko Abisiraheli batagomba kwinjira muri Kanani imyaka mirongo ine itarashira rwari urucantege rukomeye kuri Mose na Aroni, Kalebu na Yosuwa; ariko bemeye icyemezo cy’Imana batitotombye. Ariko abari baragiye bivovotera ibyo Imana ibakorera kandi bakavuga ko ibyiza ari uko bakwisubirira mu Misiri, bararize ndetse baraboroga cyane ubwo babonaga batswe imigisha bari basuzuguye. Bari bitotombeye ubusa, none Imana yari ibahaye impamvu yo kuboroga. Iyo barizwa n’icyaha cyabo igihe cyabashyirwaga imbere nta cyo bahishwe, icyo gihano bahawe ntikiba cyarabayeho; ariko barijijwe n’iteka baciriweho. Agahinda kabo ntikari ako kwihana kandi ntikashoboraga gutuma iteka baciriweho rihindurwa. AA 266.5
Iryo joro ryabaye iry’amaganya, ariko bukeye ibyiringiro biragaruka. Biyemeje gusibanganya ubugwari bwabo. Igihe Imana yababwiraga kuzamuka ngo bigarurire icyo gihugu bari baranze; kandi na none ubwo yari ibahaye amabwiriza yo gusubira inyurna na bwo barigometse. Biyemeje kwigarurira icyo gihugu bakagihundura; bityo Imana ikemera igikorwa cyabo maze igahindura umugambi yari ibafitiye. AA 267.1
Imana yari yabahaye amahirwe n’inshingano byo kwinjira muri icyo ghugu igihe yari yateganyije, ariko ku bwo kwirengagiza kwabo babyihitiyemo, ubwo burenganzira bari bahawe barabwatswe. Satani yari yarageze ku mugambi we ababuza kwinjira i Kanani; none yabateraga gukora icyo Imana yari yababujije, kandi bari baranze kugikora ubwo Imana yabibasabaga. Uko ni ko umushukanyi mukuru yageze ku nsinzi akoresheje kubatera kwigomeka ubwa kabiri. Ntibari bariringiye ubushobozi bw’Imana bwo gukorana nabo mu kwigarurira Kanani; ariko noneho bishingikirizaga ku mbaraga zabo bwite kugira ngo barangize uwo murimo badafashijwe n’Imana. Baratatse bati: “Twacumuye ku Uwiteka, turazamuka turwane, dukore ibyo Uwiteka Imana yacu yadutegetse byose.” (Gutegeka kwa Kabiri 1:41). Uko ni ko kubwo kwigomeka bari babaye impumyi cyane! Uwiteka ntiyari yabategetse “kuzamuka ngo barwane.” Umugambi w’Imana ntiwari uw’uko bigarurira icyo gihugu binyuze mu ntambara, ahubwo uw’uko bacyigarurira kubwo kumvira amategeko yayo byuzuye. AA 267.2
Nubwo imitima yabo itari yarahindutse, abantu bari baragejejwe aho babasha kwatura ibyaha byabo ndetse n’ubupfapfa bwo kwigomeka kwabo ubwo bumvaga inkuru izanywe n’abatasi. Noneho babonye agaciro k’umugisha bari baranze babihubukiye. Baratuye bavuga ko kutizera kwabo ari ko kwababujije kwinjira muri Kanani. Bazirikanye ko ari bo bafite ikosa atari Imana bashinjaga ko yananiwe kubasohoreza isezerano ryayo, maze baravuga bati: “Twakoze icyaha.” Nubwo kwicuza kwabo kutavuye ku kwihana nyakuri, kwerekanye ubutabera bw’Imana mu byo ibagirira. AA 267.3
Uhoraho aracyakora mu buryo nk’ubwo ahesha izina rye ikuzo kandi abinyuza mu nzira yo kumenyesha abantu ubutabera bwe. Igihe abantu bavuga ko bakunda Imana bivovotera ubuntu bwayo, bagasuzugura amasezerano yayo, bakemera gushukwa, bakifatanya n’abamarayika babi kurwanya imigambi y’Imana, kenshi Imana igira icyo ikora muri ibyo kugira ngo igeze abo bantu aho bazemera icyaha cyabo kandi bakamenya ububi bw’imigirire yabo ndetse bakamenya n’ineza y’Imana mu byo ibagirira nubwo bataba bafite kwihana nyakuri. Uko ni ko Imana ikoresha abarwanya umurimo wayo kugira ngo igaragaze imirimo y’umwijima. Kandi nubwo umwuka uba wateye gukora ibibi uba utahindutse rwose, habaho kwatura kugaragaza ikuzo ry’Imana kandi kandi kugaragaza ukuri kw’abakozi bayo batemerwa kandi bavugwa uko batari. Uko ni ko bizaba igihe umujinya w’Imana uzasukwa ku iherezo. “Dore, Nyagasani azanye n’intore ze ibihumbi n’ibihumbi, aje gucira abantu bose urubanza no gushinja abatubaha Imana bose, ibyoo bakoze byo kuyisuzugura n’ibitutsi abanyabyaha bayitutse!” Yuda 14, 15. Buri munyabyaha wese azabona kandi asobanukirwe ubutabera buranga iteka aciriweho. AA 267.4
Batitaye ku rubanza rw’Imana, Abisiraheli biteguye kujya kwigarurira Kanani. Bambariye urugamba bafata intwaro, mu mitekerereze yabo, bari biteguye rwose kurwana; ariko ntibari bashyitse rwose mu maso y’Imana n’abagaragu bayo bari bababaye cyane. Imyaka hafi mirongo ine igiye kurangira Uhoraho yategetse Abisiraheli kuzamuka bakigarurira Yeriko kandi yabasezeraniye ko azajyana nabo. Isanduku yarimo amategeko y’Imana yashyizwe imbere y’ingabo zabo. Abayobozi Imana yishyiriyeho bagombaga kuyobora ibyo bakora byose bashorewe n’Imana. Mu kuyoborwa muri ubwo buryo, nta kaga bajyaga guhura nako. Ariko noneho ubu, banyuranyije n’itegeko ry’Imana ndetse n’uko abayobozi babo bari bababujije bikomeye, baragiye bajya gusanganira ingabo z’abanzi babo nta sanduku y’isezerano bitwaje ndetse na Mose atari kumwe nabo. AA 267.5
Impanda yo kubahagurutsa yaravuze maze Mose yihutira kubakurikira ababurira muri aya magambo ati: “Mucumurira iki itegeko ry’Uwiteka? Icyo mukora ntikiri bugende neza. Ntimuzamuke, kuko Uwiteka atari hagati muri mwe, mutaneshwa n’ababisha banyu. Muri busangeyo Abamaleki n’Abanyakanani mwicwe n’inkota.” AA 268.1
Abanyakanani bari barumvise imbaraga zitangaje zarindaga ubwo bwoko kandi bari barumvise n’ibitangaza bikomeye bwari bwarakorewe, maze bahuruza ingabo zikomeye zo kwirukana ababateye. Izo ngabo zari ziteye ntizari zifite umugaba. Nta sengesho ryasenzwe kugira ngo Imana ihabe kunesha. Bahagurukanye umugambi w’ubwihebe wo guhindura ibyari byabavuzweho cyangwa bakagwa ku rugamba. Nubwo batari barigishijwe iby’intambara, bari imbaga y’abantu benshi bafite intwaro biringiye ko barasakiza abanzi babo bakabanesha. Ku bwo kwiyogeza byatumye basembura abanzi babo batari baratinyutse kubatera. AA 268.2
Abanyakanani bari bahagaze ku kanunga kariho ibitare kagerwagaho n’abantu banyuze mu nzira iruhije. Umubare munini w’Abisiraheli washoboraga gutsinda abo banzi bikomeye. Bazamutse utuyira two kuri uwo musozi buhoro buhoro. Bari aho bagerwaho n’amabuye abanzi babo bari hejuru yabo bashoboraga kubatera. Amabuye manini yamanukaga avuza ubuhuha, maze aho anyuze agahitana uwo ahuye nayo. Ababashije kugera mu mpinga babaga bananijwe n’urugendo rwo kuzamuka. Basubizwaga inyuma bagatsimburwa bishwemo benshi. Aho basibaniye hari hanyanyagiye imirambo. Ingabo z’Abisiraheli zatsinze uruhenu. Kurimbuka n’urupfu ni byo byabaye ingaruka y’icyo gikorwa cy’ubwigomeke. AA 268.3
Amaherezo bageze aho barambika intwaro, maze abarokotse “baragarutse, baririra imbere y’Uwiteka; ariko we ntiyabitaho ngo abatege amatwi.” (Gutegeka kwa kabiri 1:45). Kubw’uko gutsinda kwabo gukomeye, abanzi b’Abisiraheli bari barategereje izo ngabo zikomeye bahinda umushitsi, bahawe ubutwari bwo kubarwanya. Ibyo bari barumvise byose byerekeye ibitangaza Imana yari yarakoreye ubwoko bwayo, noneho babifashe nk’ibinyoma, maze bumva ko nta mpamvu yajyaga kuhatera ubwoba. Kubwo gutera Abanyakanani ubutwari no gushikama, uko kuneshwa kwa mbere kw’Abisiraheli kongeye ingorane nyinshi mu kwigarurira Kanani. Nta cyo Abisiraheli bari basigaje uretse guhungira abanzi babo bakomeye mu butayu, aho bari bazi yuko ab’icyo gisekuru bose bazapfira. AA 268.4


c: text/html

text:
Kugira umutekano ugomba kumenya ko ari uburenganzira bwawe. Ese urumva icyo bishatse kuvuga? Ibi biravuga ko ugomba kubaho wisanzuye, nta muntu ugutesha agaciro, kandi nta n’umuntu ugukoresha ibyo udashaka.
Igihe cyose hari uhungabanyije umutekano wawe, ukwiriye kugira uwo ubibwira, umuntu mukuru wizera, kugira ngo agufashe gukemura icyo kibazo waba wahuye na cyo. Ugomba kwibuka ko hariho amategeko akurengera, uwahungabanya umutekano wawe uwo ari we wese yabihanirwa.
Ugomba kandi kumenya ko igihe hagize uhungabanya umutekano wawe, cyangwa se uguhohotera, ntabwo biba ari ikosa ryawe na rimwe. Uwaguhohoteye ni we uba ufite ikosa, n’aho yatanga ibisobanuro bimeze gute.
Ugomba kwibuka ko “Ni Nyampinga” wahohotewe nta muntu n’umwe uba ukwiriye kumushyiraho ikosa, ahubwo ko twese hamwe tuba tugomba kumwumva, hamwe no kumushyigikira mu kugerageza gukemura ikibazo yahuye na cyo.
Ibuka ko twese hamwe dufatanyije, tugomba gushyigikirana, tugategana amatwi, kandi ntihagire uwo ducira urubanza ku byaba byamubayeho cyangwa ibyo yaba yatuganirijeho.

robotstxt: allowed

filter: keep


text:
Basomyi bacu
Igazeti urimo usoma, yatangiye gusohoka muri Nyakanga 1879. Kuva icyo gihe hari ibintu byagiye bihinduka, kandi iyi gazeti na yo yagiye ihinduka. (Reba amafoto ari hejuru.) Uri bubone ko hari ibindi bintu byahindutse ku igazeti y’Umunara w’Umurinzi uhereye kuri iyi nomero. Ni ibiki byahindutse?
Mu bihugu byinshi, abantu benshi basigaye bakunda gushakira amakuru kuri interineti, kandi bakumva ari byo biboroheye. Bapfa gukanda gusa, maze bakabona amakuru aboneka gusa kuri interineti. Ibitabo, amagazeti ndetse n’ibinyamakuru byinshi biboneka no kuri interineti.
Nyuma yo gusuzuma ibyo byose, vuba aha twafashe umwanzuro wo kuvugurura urubuga rwacu rwa www.jw.org, kugira ngo rurusheho kugaragara neza kandi kurushakiraho amakuru birusheho koroha. Abasura urwo rubuga bashobora gusoma inyandiko zisohoka mu ndimi zirenga 430. Guhera muri uku kwezi, bashobora no gusoma ingingo zatoranyijwe zajyaga zisohoka mu magazeti yacu acapye, ariko ubu zikaba ziboneka kuri interineti gusa. *
Kubera ko tuzajya dusohora ingingo nyinshi kuri interineti gusa, igazeti y’Umunara w’Umurinzi izagabanywa ive ku mapaji 32 ijye ku mapaji 16, uhereye kuri iyi nomero. Ubu iyi gazeti ihindurwa mu ndimi 204. Kubera ko amapaji yayo yagabanyijwe, bizatuma ihindurwa mu ndimi nyinshi kurushaho.
Twiringiye ko ibyo bintu byose byahinduwe bizadufasha kugeza ku bantu benshi ubutumwa bwa Bibiliya burokora ubuzima. Ntituzatezuka ku ntego yacu yo kugeza ku bantu ubutumwa bwiza kandi bubamurikira, haba mu nyandiko zicapye cyangwa kuri interineti, kugira ngo zigirire akamaro abasomyi bacu benshi bubaha Bibiliya kandi bifuza kumenya icyo yigisha mu by’ukuri.
Abanditsi
^ par. 5 Mu ngingo zizajya ziboneka kuri interineti gusa, harimo “Urubuga rw’abakiri bato,” zibonekamo imyitozo y’abakiri bato igamije kubafasha kwiga Bibiliya, n’ingingo zisohoka buri gihe zifite umutwe uvuga ngo “Ibyo niga muri Bibiliya,” ababyeyi bashobora kwifashisha bigisha abana babo batarengeje imyaka itatu.


text:
Kubera uburyo impfizi mu matungo zikunze kuba ari nke, aborozi nibo ukunze gusanga bafata nk’ikimasa kimwe, bakagishyira mu ishyo ry’inka zaba inyana cyangwa imbyeyi nyinshi kugira kibashe kuzimya zose, maze zirusheho kororoka.
Si inka gusa ahubwo ni hafi inyamaswa zose, isekurume imwe ishobora kwibanira n’amashashi ijana, mu mezi atatu ugasanga amashashi yose arahaka.
Zion Chana we si inyamaswa, ni umusaza w’imyaka 71 wibera mu misozi ya Mizoram mu Buhinde hafi y’umupaka na Bangladesh.
Chana afite abagore 39, yababyayeho abana 94 n’abuzukuru 33.Bibera mu nzu imwe ifite ibyumba ijana mu gace kitaruye.
Chana avuga ko adashaka kurekera aho kororoka, ahubwo ngo ighe cyose Imana izaba ikimutije ubugingo azakomeza kwagura umuryango we.
Chana, wikundira kuba ari kumwe nibura n’abagore be barindwi cyangwa umunani, agitangira gushaka abagore yazanye icumi mu mwaka umwe.
Abagore ba Chana bose barara mu cyumba kimwe, nka bimwe byo mu mashuri yisumbuye hafi y’icyumba nyamukuru nyir’urugo araramo.Naho abana be n’abagore babo barara hirya mu bindi byumba.
Uyu muryango ubayeho mu byishimo, ntabwo usangira ukubiri ahubwo bose batekera hamwe kandi bagafatira amafunguro hamwe.
Uyu muryango ufungura ibilo 200 by’umuceri ndetse n’ibilo bisaga 130 by’ibirayi ku munsi.
Abagore ba Chana bashinzwe guteka no kumwitaho, abakobwa be bashinzwe gukubura naho abahungu be bashinzwe guhinga ibitunga umuryango.
Mu kiganiro yagiranye n’Ikinyamakuru Express cyo mu Bwongereza, Chana yavuze ko ari umunyamahirwe kuba afite umuryango ungana gutyo kandi ngo yiteguye kuwagura.
Uretse kuba ayobora urugo rw’abantu 167, Chana ni n’umuyobozi w’itorero rya gikristo ryo muri ako gace ryitwa ‘Chana’ ryemerera umugabo kugira abagore benshi.
Iri torero ryashinzwe mu 1942, rifite abayoboke baturuka mu miryango 400 muri ako gace Chana atuyemo kandi rifite intego yo gukwira ku isi hose vuba aha.
Imibereho y’Umuryango wa Chana ishingiye ku maboko y’abawugize, n’inkunga nkeya zituruka mu bayoboke b’idini ayoboye.


text:
Ku rundi ruhande twumva hirya no hino abana bicwa n’ababyeyi babo, ababasambanya ku gahato, ababiba imitungo n’ibindi bibabaje bigaragaza icyuho gikomeye mu burere butangirwa mu muryango.
Igihurirwaho na benshi mu babyeyi ni uko abana bafite imyitwarire idahwitse, byagera ku rubyiruko ho bikaba akarusho kuko usanga baragizwe ab’ubu, ikigero cy’abananiranye n’ibindi.
Abakiri bato na bo bashinja ababyeyi gushaka kubagumisha mu by’ahashize kandi na bo bakeneye kujyana n’ibigezweho.
Aha ni ho abenshi bibaza bati ‘hagati y’umubyeyi n’umwana ni nde wananiye undi?’
Mu gihe ababyeyi bashinja abana cyane urubyiruko kubananira no kugaragaza imyitwarire itari myiza ni nako urubyiruko narwo rushinja ababyeyi kutita ku nshingano zabo uko bikwiye harimo kutabagira inama no kutababonera umwanya ngo babaganirize ndetse babatoze inzira iboneye bakwiye gucamo.
Uko ababyeyi n’abana bitana ba mwana mu burere bwabo, niko ababyeyi barushaho kugaragaza ko muri iki gihe imibereho igenda igorana, ariyo mpamvu nyamukuru ituma batabona umwanya wo kuganira no kubaha uburere bukwiye buzababera akabando k’iminsi.
Mu burere bw’abana bikwiye kugenda gute?, kubyara ni kimwe no kurera ni ikindi; iyo ushaka kuzasarura urukundo mu mwana urumubibabo, iyo ushaka kuzitabwaho mu zabukuru na we umwana wawe umwitaho akiri muto. Iyo ushaka kuzategwa amatwi, bigusaba kumwumva, niba ushaka kandi ko azajya agusura, gerageza umusure igihe ari kure yawe, yagiye mu masomo n’ibindi.
Iki gitabo gitagatifu kiduha icyitegererezo cy’uburyo umwana warezwe neza akura mu bice bine aribyo,: Igihagararo, ubwenge, mu busabane bwe n’Imana no mu mibanire ye myiza n’abantu.
Kugira ngo umwana akure muri ibi bice ni iby’ingenzi cyane ku mubyeyi kumenya icyo akeneye guhabwa, mu gihe runaka n’uburyo bwo kukimuha. Ubundi ibyo umubyeyi asarura mu mwana, agomba kubibiba mu gihe cy’imyaka 18 ni ukuvuga guhera mu mezi atatu ari munda ya nyina kugeza ku myaka 18 y’ubukure.
Umwana uri mu kigero cy’imyaka 0-5, akeneye ko umubyeyi we amukunda, amwereka ko amwishimiye, amuhobera akamuterura akamushyira mu gituza, akamusoma, akamusekera. Akamuha igihe gihagije cyo gukina na we, akamugaburira, kandi akamuhanga amaso akamwereka ko amwitayeho mu gihe amugaburira, baganira cyangwa bakina.
Umwana uri mu kigero cy’imyaka 6-9, akenera ko umubyeyi we amuha igihe gihagije cyo kumutega amatwi akamwumva kandi bakaganira, igihe cyo gukina udukino dusekeje n’ibindi. Ni igihe umwana abaza ibibazo byinshi anakeneye ibisubizo by’ukuri biturutse ku mubyeyi we.
Mu byo umwana aba akeneye harimo ko umubyeyi aha agaciro ibibazo bye kandi akabisubiza atinubye cyangwa atamubwiye ko ibyo ari kumubaza ari ubusa cyangwa ko nta gaciro bifite. Iki ni igihe umwana aba ashaka kugira uruhare mu mirimo runaka, aba akeneye ko atabuzwa gukora ahubwo asobanurirwa uko ibintu bikorwa, ntaba ashaka ko umubwira ko ibyo bintu atabishoboye, aba akeneye gushimwa no kubwirwa ko yabikoze neza, akabona gukosorwa no kubwirwa uko azabikora neza ubutaha.
Umwana uri mu kigero cy’imyaka 10-12, akenera ko umubyeyi we: amushyigikira kandi akamwerekera uko ibintu bikorwa, yemerwa kandi agashishikarizwa gukomeza gukora kuko ibyo atashoboye none azabishobora ubutaha. Kumusobanurira impamvu z’amabwiriza n’amategeko umuha, n’impamvu yibyo umusaba gukora n’ibyo umubuza gukora ni ingenzi cyane kuko umwana agomba kumva neza mbere yo gushyira mu bikorwa. Impamvu y’ibi ni uko iyo atumvise neza impamvu y’ibyo umusaba gukora cyangwa kudakora, abyubahiriza iyo muri kumwe gusa ariko iyo mutari kumwe arabikora.
Akeneye kandi gutangira guhabwa inshingano no gusobanurirwa uko zishyirwa mu bikorwa no kubazwa impamvu igihe cyose atasohoje inshingano yahawe.
Umwana uri mu kigero cy’imyaka 13-18, akeneye ko umubyeyi we: amuha umwanya wo gutanga ibitekerezo no kujya impaka ku byo amusaba gushyira mu bikorwa, gutozwa no kwerekwa icyerekezo gikwiye mu gufata icyemezo cy’ibigiye gukorwa. Umwana uri muri iki kigero ntabwo akunda ko umubyeyi amushyiraho amategeko, ahubwo aba akeneye kubazwa icyo atekereza kubyo asabwa gukora, aba akeneye imirongo migari y’ibyo agomba gukora kuruta guhabwa amabwiriza kuri buri kantu, aba akeneye kubahwa no guhabwa ubwigenge. Aba akeneye ubucuti hagati ye n’umubyeyi we.
Hari ababyeyi bashyigikira umugambi mubisha wo kwica ahazaza h’abana babo
Nubwo ababyeyi bavuga ko bashakira abana babo imibereho myiza, usanga icyo bita imibereho ari nacyo kiba urupfu rw’abana babo kuko ikinyoma gikomeye Satani yabeshye ababyeyi, ni uko nta mwanya uhari wo kwita ku mwana ngo atozwe inzira akwiye kunyuramo.
Ku bw’ibyo Satani yashoboye kwemeza ababyeyi ko bakwiye gushaka ibitunga umubiri w’abana babo na we akita ku buzima bwabo bwa mwuka n’amarangamutima! Niyo mpamvu usanga ababyeyi bahugiye mu gushaka ibyo kurya ariko ntibamenye uburyo abana babiriye, amafaranga yo kwishyura ishuri ariko ntibamenye ibyo biga, kugura za televiziyo n’amafatabuguzi ku mashene atandukanye ariko ntibamenye ibyo abana babo bareberaho. Ibi rero biha Satani ububasha bwo kurera abana bacu kandi aritwe tumutera inkunga.
"Umuntu ubyaye abana ijana akarama imyaka myinshi, iminsi yo kubaho kwe ikagwira ariko umutima we ntuhage ibyiza, akabura n’aho ahambwa, ndavuga yuko bene uwo arutwa n’inda yavuyemo.” (Umubwiriza 6:3)
Biratangaje kubona umuntu wabyaye abana benshi kandi mu bigaragara babayeho neza ariko ugasanga ntibibuka umubyeyi, abeshejweho no gusabiririza, ntibaterwa isoni n’uko umubyeyi wabo ari mu cyiciro cyambere cy’ubudehe, ndetse yapfa akabura gihamba nk’uko ijambo ry’Imana ryabivuze mu Umubwiriza 6:3. Ikibazo nyamukuru uyu mubyeyi aba afite aba yarabyaye ariko ntarere. Iyo ubyabye nturere ntiwororoka kandi upfa umutima wawe adahaze ibyiza!
Ababyeyi benshi batekereza ko kuba bagaburiye umwana, bamurihiye amashuri, bamwambitse, baguze ibikoresho by’imyidagaduro: televiziyo, mudasobwa, telefoni n’ibindi binezeza umwana bihagije mu burere bwe.
Ni ha handi bigera n’aho umwana atitwara neza cyangwa amunaniye akamwibutsa ati “Mwana wanjye ni iki ntagukoreye? Ntiwishwe n’inzara, narakwambitse nakurihiye amashuri n’ibindi.”
Nubwo gukora ibi ari iby’ingenzi ariko ntibihagije ngo umwana azavemo umuntu w’ingirakamaro. Ibi byose ni nk’ifumbire ishyirwa mu murima kugira ngo imbuto yabibwemo izere neza, ariko ntacyo byamara mu gihe ya mbuto nta yirimo.
Birakwiye ko ababyeyi basobanukirwa ko inshingano ikomeye Imana yaduhaye kuri iy’Isi ni ukororoka, bivuze: kubyara no kurera. Kandi tugasobanukirwa ko utarezwe n’uwamubyaye arerwa n’Isi kandi yo ntibyara, ni nayo mpamvu itazi no kurera.
Ni byiza ko ababyeyi basobanukirwa ko ibyo bari kubiba uyu munsi mu bana babo, aribyo bazabasaruramo ejo hazaza kandi burya ngo ’Uburere buruta ubuvuke’, kandi burya imvugo ikwiye ku mubyeyi ni iyi “Ndinda mwana wanjye, narakureze, kuruta ndinda mwana wanjye narakubyaye.”


text:
Igitunguru cyagaragajwe ko gifite akamaro kenshi mu ifunguro rifatwa n’abantu umunsi ku w”undi ndetse bikaba ari n’ikiribwa gikomeye kubakeneye agatege kabafasha kubaka ingo zabo (Gutera akabariro).
Ubushakashatsi butandukanye bwakozwe ku bintunguru, bugaragaza ko bishobora kuvura no kurinda indwara nyinshi ku babirya ari bibisi cyangwa bakanywa umutobe wabyo. By’umwihariko igitunguru kiriwe ari kibisi cyongera ubushake mu mibonano mpuzabitsina.
Urubuga rwa plaisirs sante n’urwa doctorette bavuga ko Igitunguru gikungahaye kuri vitamini A, B, C, na E n’imyunyu myinshi harimo kolore, manyeziyumu, sodiyumu, fosifori, silise, kalisiyumu, potasiyumu, umwuka ukarishye wa lakirimojeni, n’ibindi.
Igitunguru gitukura cyongera umunyu ngugu wa potasiyumu mu maraso, kandi kigafasha umuntu guhorana isura ikeye yo mu maso, kuko kirwanya iminkanyari mu gahanga, kandi kikarinda uburwayi butera kubyimba cyangwa kumva mu nda harimo umwuka mwinshi, rimwe na rimwe utera umuntu gusura, bitewe no kubyimbagana kw’inyama zo mu nda; urugero nk’umwijima.
Igitunguru gifasha mu kurwanya kanseri
Abashakashatsi bo muri kaminuza ya Cornell University muri Leta zunze Ubumwe za Amerika, mu mwaka wa 2004, bagaragaje ko ibitunguru bitoya (l’échalote) bigira uruhare mu kurinda ibice bimwe na bimwe by’umubiri kumungwa cyangwa gufatwa n’uburwayi bwa kanseri, harimo na kanseri y’umwijima.
Igitunguru kirinda kugugarara mu mubiri (les symptômes
Ku bagore no ku bakobwa barya ibitunguru bibisi bibafasha kugubwa neza mu nda, mbere yo kujya mu mihango, bikaba byaragaragajwe n’ubushakashatsi bwakorewe muri kaminuza ya Dakota y’amajyaruguru muri Leta zunze ubumwe za Amerika, mu mwaka wa 1990


text:
Mperutse mu rwanda:amarira y,abapfakazi
Bana b,u rwanda mwese ndabasuhuje mperutse kunyarukira mu rwanda après 10 ans d,abscence ariko si ukubeshya nasanze kigali aribwo yaba amahanga pee
Ikintu cya mbere gitangaje ni uko iyi ugeze mu mujyi wa kigali utangazwa n,imodoka zijya kungana n;izo kuri za autoroute igihe hari za files abantu mu mihanda yose ya kigali baruta bamwe babaga bavuye kureba umupira wa kiyovu na rayon sport, muri gare routières ho kugirango ubone aho unyura utambuka ni ikibazo udafite umwuka we yahagwa baba babyigana nkababandi ba mecque ,ba my boss(mayibobo) bikubye inshuro icumi,agashya ubu ni uko hasigaye hari ba mayibobo b,abakobwa abagore n,impinja s.v.p ababyeyi ntibatinya kwohereza abana bagitangira kuvuga gusabiliza ijambo rya mbere biga kuvuga ni wafunguriye ,ikindi navuga kuri abo ba mayibobo babakobwa ni uko iyo bagize imyaka 13-14 babyara izindi mayibobo ni mugihe utwo dukobwa turarana n,izindi mayibobo z,uduhungu zitabarika bonjour le sida .....(ngubwo bumwe mu buryo abategetsi b,u rwanda bakoresha barwanya sida (bravo) ) ababyeyi b,aba mayibobo ntabo ntibabarika ako ni agashya mu rwanda rushya ?
Icyo navuga ni uko abo bari mu muhanda harimo abahutu ariko higanjemo abatutsi abigwa baririmba ngo babonye itsinzi ni abashinyaguzi kuko baba abahutu cg baba abatutsi ubumayibobo barabusangiye icyo nakongeraho ni uko abahutu ubwo butundi babufatanije na humiliation yo kuvuga ko ari aba jenosideri
Reka tuve kuri za mayibobo twivugire icyahoze ari quartier commerciale ubu ariho habaye quartier géneral ya za mayibobo n,ababyeyi benshi b,abapfakazi(intambara,sida.....) abo babyeyi rero abenshi bari batunzwe n,isoko rya kigali ubu ryafunzwe kubera ko abagore ba za afandi bakoze supermarket zitabonana iyo za kimihurura ,Remera, kicukiro,Nyarutarama n,ahandi.....soit bimuye amasoko kugirango abahoze bari muri quartier commerciale babure isoko n,amazu yabo ate agaciro kandi ba mukafandi babone abakiliya nangwa se ninde ushobora kwinjiramo , ko ibiciro byaho nabonye bihanitse .Icyo navuga kuri abo bategarugoli bo muri quartier commerciale ni uko kubera isoko ryafunzwe bacururiza ku dutebo babunza bikoreye ku mutwe ariko aba milice ba Kagome bitwa local defense babahiga bakabakubita bakamena utwo bafite ku mutwe ndetse rimwe najye nagiye kugura amaronji ku gatebo ngiye kumva umu local defense yankubise ikiboko mu mugongo afata uwo mugore wagurishaga nanjye amutera imigeri uturonji tubwandagara mu muhanda mayibobo ziba zirariye ...ibyo biba ku manywa y,ihangu n,abanyamahanga barabyibonera .
Ndetse bambwiye ko ababyeyi benshi bahata agatwe kandi ubwo ni abapfakazi baba baje kureba ko babona ubugari bw,abana. Twari tumenyereye ko mu muco wacu wa kinyarwanda ababyeyi bubahwa ubundi ibyo biboko byakubitwaga abagabo none barabamaze babica ubu bisigaye bikubitwa abagore, ibyo ni bimwe navuga bigaragara mu byerekeye uburenganzira bw,umwana n,umugore (les femmes et les enfants )
Ikindi cyantangaje ni ukuntu abitwa abahuta abenshi basara cg bakagira dépression kubera indwara nakwita deuil pathologique ,hari imvugo iri mu giturage iyo ubajije amakuru y,umuntu wapfuye barakubwira ngo yagiye mu nama mbere naje gusobanuza bambwira ko bakigera mu rwanda fpr yahamagaye abantu bo ku musozi w;iwacu (sinahavuga batazabamara) ngo bajye mu nama ,kubera ubwoba hagenda bake, maze ngo abagiyeyo bake babaha amavutaya buto ,ibishyimbo ,amasaka, amafu...., batahutse abatagiyeyo baricuza ,mu nama ikurikiye nta mugabo wasigaye curieusement yari inama y,abagabo gusa ,ni uko bagezeyo bafashe essence baratwika havuye mo abantu babili nabo numbaze uko basigaye nguko uko umusozi watakaje ikitwa umugabo umunsi umwe ubu ukaba witwa kukabapfakazi ibyo ni ibintu byabaye henshi mu rwanda kandi abaturage bose bareba; gusa iyo wumva umwana w,imyaka icumi akubwira ngo papa yagiye mu nama avec les larmes aux yeux c,est terrible j,ai failli moi meme piquer une dépression,
Undi mudamu twiganye ku nyundo twahuriye kuri fayiçal kwa muganga mubajije umugabo we ambwira ko chorera yamuhitanye ariko araturika ararira nk,ukubiswe nibaza icyo mbimubarije tugeze hanze ambwira ko umugabo yishwe n,abasilikare ba fpr ku manywa y,ihangu ..... ariko bamutegeka ko agomba kuvuga ko yishwe na chorera n,abana be niko babizi yatinye kubibabwira ... mpiniyaha ubutaha nzababwira uburyo fpr yiyemeje kwicisha abahutu inzara no kubakomanyiriza mu kazi n,ukuntu abagafite bashinyagurirwa cg bakabirukana nta mpamvu ibi byose ni ukugirango abanyarwanda turi hanze dukanguke tujye kubohoza bene bacu ntago ari ngombwa amasasu rwose silence yacu ni complice réagissons ,crions ,ecrivons.....burya imana nayo irafashwa.....Mugire amahoro


text:
Mu nyandiko yiswe “Resistance: igisubizo k’ubutegetsi bubi nk’ubw’ingoma ya FPR” yasohotse ku rubuga ikazeiwacu.unblog.fr kuwa 19 Mata 2014, Jean Paul Romeo Rugero arahamagarira Abanyarwanda gufata intwaro bakarwanya ubutegetsi bwa FPR kuko ngo ariyo nzira yonyine ishobora kugamburuza Kagame Paul n’agatsiko k’abicanyi bigaruriye Abanyarwanda.
Reka ariko mbanze nibutse Romeo ko resistance bitavuga gufata intwaro gusa nk’uko asa n’ushaka kubitwumvisha kandi nyamara amaze kuduha ibisobanuro by’iryo jambo. Resistance ni ukwanga kwemera(Refusal to comply). Mu isomo ry’ubugenge (physics) resistance bivuga imbaraga zose zituma igikorwa gihagarara, izigitinza, cyangwa se zituma icyo gikorwa kitagerwaho nta nkomyi. Muri context turimo igikorwa kivugwa ni ubutegetsi bw’igitugu. Ni ukuvuga rero ko ari ukoresha revolisiyo ya rubanda igendeye ku matwara ya non-violence active, ari n’ufata intwaro agakuraho ubutegetsi bose baba bakoze resistance, kuko baba banze kwemera ubwo butegetsi.
Bityo rero byumvikane neza ko umuntu wese uhitamo kujya muri opposition nyayo aba ari muri resistance keretse uwaba ayirimo ku izina. Mpereye kuri ibi ndasanga ari jye ari na Romeo twemera ko ubutegetsi bwa FPR bukeneye kurwanywa, gusa ntiduhuza uburyo byakorwamo kabone n’ubwo twese turi muri resistance.
I.Inyandiko ya Romeo
Ku muntu wese ukurikirira hafi politiki ya opposition y’u Rwanda arabona ko inyandiko ya Romeo igamije gushungura igitekerezo cya revolisiyo ishingiye ku mahame ya non violence active. Hashize iminsi Ishyaka Ishema ry’u Rwanda ritangaza ko umurongo nyawo ryahisemo wo kugeza Abanyarwanda ku butegetsi buzaca gatebe gatoki (cecle vicieux) y’ubwicanyi yaranze u Rwanda ari revolisiyo igendeye ku mahame ya non-violence active. Mu nyandiko itangiza Ishyaka Ishema ry’u Rwanda yo kuwa 28 Mutarama 2013, twemeje ko “dushyize imbere inzira y’amahoro kuko ariyo idasesa amaraso y’inzirakarengane kandi ikubahiriza uburenganzira bw’ikiremwamuntu’.
Ishyaka Ishema ry’u Rwanda kandi ryakomeje gusobanurira abaturage impamvu twahisemo iyo nzira aho kwegura intwaro ngo turwane inkundura. Zimwe muri izo mpamvu zishingiye mu ngingo ebyiri nise feasibility (uburyo ibintu bishoboka) na sustainability (uburambe bw’umusaruro) ngiye gusobanura aha hasi. Nyuma y’aho buri wese araba asobanukiwe neza n’impamvu twahisemo iyi nzira ndetse abashe kwikorera igereranya hagati y’inzira zishobora kwiyambazwa mu kurwanya ubutegetsi bw’igitugu.
A.Uburyo ibintu bishobora gukorwa (feasibility).
Ubusanzwe abamenyereye iby’imishinga bita cyane ku mwitozo witwa feasibility study. Ni inyigo y’uburyo ibintu bizashoboka. Uribaza uti ese ko nshaka gutera kawa 1000 nzakenera amafaranga angahe? Aya amafaranga niyo akenewe ngo haboneke umurima, ingemwe, ifumbire, ayo guhemba abakozi, imiti yica udusimba, n’ibindi. Ikindi kandi ugomba kwibuka ko icyo ugamije atari ugutera kawa gusa, ahubwo ukeneye ko zizera ugatangira kugurisha ukabona inyungu. Ni ukuvuga ko muri iyo nyigo ugomba no kwiga amasoko ukareba uko ibiciro bihindagurika ukareba abandi bahinga kawa niba batazakubuza gucuruza n’ibindi.
Iyo iyi nyigo ikozwe neza igufasha gufata icyemezo cyo guhinga kawa cyangwa se kuyireka. Uyireka iyo ubonye ibyo uzakoresha (igishoro) biri hejuru y’ibyo uzasarura (igicuruzo).
B. Uburambe bw’umusaruro (sustainability).
Aha wibaza uburyo uzakomeza ugasigasira umusaruro wawe, uburyohe bwa kawa, isoko, … kugira ngo ukomeze wunguke ndetse bigufashe gutera imbere kurushaho. Ntacyo byaba bimaze uramutse wejeje toni 20 umwaka wa mbere hanyuma umwaka ukurikiyeho ukeza toni imwe. Ntacyo byaba bimaze kawa yawe itaye uburyohe kurusha iyo wari ufite mbere kuko nta wakongera kuyigura. Ni ukuvuga ko inyigo yawe igomba kugaragaza uko kawa izakomeza kubaho kugeza aho ugarurije amafaranga washoye ndetse ukunguka birushijeho. Ubwo twakoresheje urugero rw’ubuhinzi reka twibutse ko ugomba no kureba niba kawa yawe aricyo gihingwa gitanga umusaruro uruta ibindi bikorwa bishobora gukorerwa kuri ubwo butaka. Ibi nibyo bita kwirinda amakimbirane mu mikoreshereze y’ubutaka (land use conflicts). Ushobora gusanga byaguha inyungu nyinshi kurushaho kawa uyitemye ugahinga ibishyimbo cyangwa se ukahubaka inzu ikodeshwa!
II. Revolisiyo ya rubanda ishingiye ku mahame ya non-violence active
Ni inzira ikoreshwa mu kuvanaho ubutegetsi bwigize kagarara mu gutoteza rubanda. Icyo isaba cya mbere ni uko abaturage basobanukirwa n’amahame yayo. Abaturage bagomba kubanza kumva ko aribo batanga ubutegetsi n’ubushobozi bukoreshwa n’ agatsiko kabategeka maze kakabakubitisha inkoni biciriye. Ubutegetsi bukenera imisoro n’amahoro ngo bubeho, bukenera umuganda w’abaturage, imirimo yose ikorwa n’abaturage rimwe na rimwe bakabeshywa ko bahembwa nyamara wareba ugasanga bahabwa intica ntikize mu gihe ababategeka bahembwa akayabo. Usanga abaturage aribo bakiriya (clients) b’amaduka n’ibindi bikorwa biha amafaranga agatsiko. Ibi byose ntibyajya mbere abaturage banze kubitera inkunga. Igikuru muri byose ariko, abaturage nibo batora ababayobora. Niyo mpamvu twibutsa ko mu gihe cy’amatora ububasha bwose buba bwasubijwe rubanda.
Benshi muri twe twibuka umugabo Martin Luther King muri Leta zunze ubumwe z’Amerika wahamagariye Abirabura kwanga kugenda mu modoka z’abazungu mu rwego rwo kwanga ivangura. Ibi mu Rwanda birashoboka cyane kandi nta n’igiceri cy’ifaranga bigusaba ngo bikorwe. Na Romeo ubwe arabizi. Mu Rwanda hari inganda n’amahoteri, amaduka n’ama bus biha amafaranga abagize agatsiko. Uruganda rw’amata yitwa Inyange ni urwa madamu Jeannette Kagame. Ndamutse nanze kunywa amata ngahitamo kwinywera rutuku nta wankubita cyangwa ngo ayampe ku ngufu. Hari Bralirwa nayo iri mu nganda zizanira Agatsiko amafranga menshi. Nyamara nshobora kwanga kunywa biere nkanywa urwagwa, ninde uzaza kumpatira kuyinywa ? Birumvikana hari abazumva agatima karehareha bakumva batayireka. Ariko nyine niyo mpamvu ari urugamba nk’urundi, ntacyo wageraho utigomwe.
Hari ibindi bikorwa byinshi abantu bakora kandi bemererwa n’amategeko. Urugero umunsi umwe abadamu bose bo mu gihugu bavuze ko bagiye mu kwezi imihango) ntibajye ku kazi icyumweru byagenda gute? Tekereza abarimu bose mu gihugu barwaye mu nda umunsi w’ibizamini! Tekereza twese twanze kugenda mu ma bus ya FPR! Ese byagenda bite twanze kujya kureba umupira ko na FERWAFA yamaze gufatwa na FPR? Ibi ni ibintu bishoboka cyane kandi nta mafaranga dukeneye ngo tubikore igikenewe ni uko buri wese asobanukirwa n’impamvu yabyo. Na Romeo arabivuga ariko agasa n’aho atabisobanukiwe.
Ni ukuvuga ko urebye feasibility y’iyi nzira usanga ishoboka cyane kuko nta gishoro kinini bidusaba. Icyo dukeneye ni ukumara ubwoba abaturage. Wari uziko igihugu cy’u Rwanda ubu kibarirwa abasirikare bagera ku bihumbi ijana. Ni ukuvuga ko umusirikare umwe arinda abaturage 110. Twongeyeho polisi local defense n’inkeragutabara byagera hafi ku bihumbi 300. Ni ukuvuga ko ku baturage 37 haba hari umuntu umwe ushinzwe umutekano. Koko se urumva bidateye agahinda ko umuntu umwe apfukamisha abantu hafi 40 akabategeka kurya amazirantoki bakayamira bunguri? Habura iki? Akanyabugabo ko kuvuga ngo turanze. Ya resistance twavugaga.
Icyiza cy’iyi nzira ni uko nyuma yayo abagiye ku butegetsi nta myenda myinshi baba barimo, ntibaba kandi baritabaje ibihugu by’amahanga ngo bizabishyuze nyuma. Ikindi ni uko nta byaha baba bikoreye bityo baba bazi ko bashobora kuzava ku butegetsi ntihagire ubajyana mu nkiko. Baba barakoranye na rubanda ku buryo rubanda ibibonamo. Ntibagira iterabwoba akenshi rikunze kuranga abafashe ubutegetsi binyuze mu gisirikare.
III.Inzira y’intambara mu kurwanya igitugu
Ni inzira ikunze kwitabazwa n’abantu benshi. Mu karere k’ibiyaga bigari yarakoreshejwe cyane muri Uganda, Rwanda, Repubulika iharanira demokarasi ya Congo, u Burundi. Icyo dukwiye kwibaza ni ukureba niba ishoboka ubu mu gihugu cy’u Rwanda.
Iyo ugereranyije Intambara na ya nzira y’amahoro turangije kubona haruguru usanga isaba byinshi cyane. Isaba base arrière, ni ukuvuga aho abasirikare bisuganyiriza, bahagurukira ndetse bakahavurira inkomere, bakahogereza imbunda bakahakirira amasasu yatumijwe, n’ibindi. Kugira ngo iyi base iboneke hagomba kuba igihugu cyemera kuyitanga. Hagomba abasirikare bahagije kandi bahora biyongera kuko ari nako baba bapfa buri munsi. Hagomba amafaranga yo kugura ibibatunga, imyambaro, amasasu, imbunda nshya zigezweho, technology y’itumanaho, amaradio ya gisirikare, ibikoresho by’ubutasi. Intambara kandi ikenera na diplomacy iyisobanura. Mu by’ukuri ku bakunda intambara, kwica si icyaha, icyaha ni ukutamenya gutanga ibisobanuro. Abakora diplomacy rero bagomba kuba bemewe mu ruhando mpuzamahanga badahigwa, bagomba kuba bafite ibya ngombwa ngo babashe kuzenguruka amahanga basobanura gahunda zabo, bashakisha ubufasha n’ibindi. Kuzenguruka amahanga ntibikorwa ku maguru cyangwa ku gitogotogo nabyo bisaba amafaranga. Ubwo abashaka intambara nabo batubwira ibyo bafite uko bingana.
IV.Kuki nahitamo inzira ya revolisiyo ishingiye kuri non violence kurusha intambara?
Icya mbere base arrière yarabuze. Uganda niyo yaremye Kagame iramushyigikira. Kugeza ubu nta kigaragaza ko Roho mutagatifu azamanukira kuri Museveni akamutegeka ko agomba gufasha abarwanya Kagame. Tanzania ni igihugu cyikundira amahoro. Ikindi ubu perezida Kikewete asigaje imyaka ibiri gusa akigira muri pension. Ntashaka kwiteranya na Kagame werekanye ko ari umurwayi bagira inama akabyita igitutsi. Congo ni akaduruvayo gasa. U Burundi bwananiwe kwiyubaka ku buryo usanga atari ahantu hakwizerwa.
Uretse base arrière kandi ikibazo cy’amikoro kirakomeye. Imbunda zirahenda,amasasu arahenda imiti n’abaganga, diplomacy mpuzamahanga biragoye cyane kuyumvikasha ibibazo bya opposition idafite rubanda rwose ruyiri inyuma.
Tubaye nk’abasubiza amaso inyuma, FPR Inkotanyi yateje intambara mu Rwanda zivuga ko ziharanira uburenganzira bw’Abatutsi. Kugira ngo zifate ubutegetsi hari hasigaye mbarwa kuko abenshi bahaguye, hagwa abahutu batagira ingano ndetse n’abanyamahanga barishwe. Kubera ko FPR izi ko yafashe ubutegetsi ikoresheje imbunda igomba no kuburindisha imbunda. Ihora ikeka amababa uwo ari we wese kuko izi ko benshi batayikunda. Iyo iza kuba yarakoze igikorwa cya rubanda ntacyo yari kwikanga kuko rubanda yari kwibona mu musaruro wagezweho. FPR yagwatirije igihugu yemerera abayifashaga urugamba ibintu byinshi kugira ngo ibashe kubona ibikenerwa n’urugamba. Uyu munsi wa none gushaka kurwanya FPR bisaba kuyirusha diplomacy, abasirikare, imbunda n’amasasu. Ubwo uzashaka kuyirwanya azumve ko bishoboka, yego, ariko yereke Abanyarwanda uko uwo mushinga uri feasible, igihe uzamara n’uburyo umusaruro uzasigasirwa.
Gusa nanone iyo ngereranyije izi nzira zombi, nsanga iya mbere ariyo yarushaho kutworohera naho iya kabiri yo simvuga ko idashoboka ariko irasaba byinshi tudafite. Ikindi izakurura impunzi imene amaraso menshi twongere dusubire kuri case départ.
Umwanzuro
Mu gusoza rero nta shiti ko igisubizo cyihuse kiri muri revolisiyo ya rubanda ishingiye ku mahame ya non-violence active. Aya mahame atuma umuntu yambura umunyagitugu imbaraga nyamara atamukozeho. Nta tegeko rihana umuntu wanze kurya icyo adashaka. Revolisiyo igira imbarutso kandi muri iyi minsi hari ebyiri zishoboka:
Iya mbere ni uko Kagame ashaka guhindura itegekonshinga. Abanyamahanga bamaze kumwihanangiriza ko atagomba kugundira ubutegetsi nawe abizeza ko ariwe mutegetsi ntangarugero, ko azubahiriza itegekonshinga. Kuryubahiriza ni ukutongera kwiyamamaza. Ashobora rero gushyugumbwa agashaka kurihindura maze agasaba abaturage ngo bakore referendum. Ngiyo imbarutso ya revolisiyo kuko tuzahagurukira rimwe tukamuvugiriza induru maze abaturage 40 bakaba biteguye guhangana n’ushinzwe umutekano umwe uziha kubarwanya.
Indi mbarutso ishoboka ni amatora ya 2017. Kagame aramutse adahinduye itegekonshinga ashobora gushyiraho umuntu yizeye cyane azakoresha maze FPR ikamutangaho umukandida. FPR ntikunzwe na busa,nk’uko yabimenyereye nitsindwa amatora iziha ibyo kwiba amajwi bityo abaturage bamaze kurambirwa bayivunderezeho ubumara bw’umujinya yabateye imyaka ikaba ibaye 20. Ng’uko uko umukandida uzaba yatanzwe na opposition kandi Ishyaka Ishema ryarangije kumugena, azagera ku butegetsi maze akimakaza ingoma y’amahoro. Ibi nta base arriere bisaba, diplomacy ubwayo irikora kuko ntawavuguruza abaturage bavuze ijambo ryabo binyuze mu nzira zemewe n’amategeko. Ninde utabona ko uyu ari umushinga ujya mbere?
ICYITONDERWA : Ushaka kumenya neza ibyerekeye Revolisiyo ishingiye ku mahame ya non-violence,agasobanukirwa uko itegurwa n’uko ishyirwa mu bikorwa, yakurikira ibiganiro 10 byitwa Inzira y’amahoro Radiyo Ijwi rya rubanda yagiranye na Padiri Thomas Nahimana , Umuyobozi w’Ishyaka Ishema, akaba n’Umukandida uzahagararira iryo shyaka mu matora y’umukuru w’igihugu yo mu 2017.
Muragahorana Ishema
Chaste Gahunde
Umunyamabanga nshingwabikorwa.
Umuvugizi wa Kongere y’ISHEMA 2014.
ISHEMA ry’u Rwanda.


text:
Mu minsi yashize twabagejejeho inkuru y'umukobwa witwa Clemance w'i Kigali watanze ubuhamya bubabaje avuga uburyo umusore wari inshuti ye yaje kumutera inda atamusambanyije ahubwo akarangiriza ku myenda ye bikarangira asamye .Ni ibintu byagiye bigarukwaho n'abatari bake bamwe batuka uyu mwana w'umukobwa bavuga ko abeshya ahubwo ko ari we wijyanye ku musore bigatuma amusambanya.Kuri ubu Clemance ahamya ko yahaye imbabazi uyu musore wamuhemukiye ndetse basigaye ari abashuti bisanzwe.
Mu kiganiro Clemance yari aherutse gutanga kuri Youtube yavuze ko ubusugi bwe yumvaga ari impano azagenera umugabo we,ariko kubera guhatirizwa n'uriya musore bakundanaga byaje kurangira amuteye inda akiri isugi ariko badakoze imibonano mpuzabitsina. Nyuma yo guterwa inda Clemance yatereranwe n'uwari umukunzi we aza no kubyara ariko nyamusore ntiyamuha ubufasha na buke.
Kuri iyi nshuro nanone mu kiganiro yongeye gutanga kuri Youtube yavuze ko uyu musore wamuhemukiye yamuhaye imbabazi kandi ko basigaye ari abashuti bisanzwe.Yavuze ko atamwita papa w'umwana we ngo kuko ntacyo yamufashije kandi ko kwitwa umupapa biharanirwa.Yakomeje avuga ko yagiye yibasirwa n'abatari bake nyuma yo kumva ibyamubayeho bamwe bamubwira ko yabigize uruhare kugirango ahohoterwe ariko ko byose yagiye abyima amatwi kuko hari nabamuhaye ubutumwa bumuremamo ikizere.
Uyu mukobwa kandi akomeza kuvuga ko ibyamubayeho yabikuyemo isomo maze agira inama abana b'abakobwa bari mu kigero cye. Yagize ati: 'Isomo nakuyemo ni ukwirinda kujya gusura abahungu kubera ko iyo ntajyayo ntabwo byari kuba. Ubwo rero ni ukwirinda ibishuko by'abahungu cyane ko tuba tukiri na bato kandi bo baba baturuta'.
Source : https://yegob.rw/umusore-warangiriye-ku-myenda-yimbere-ya-wa-mukobwa-wi-kigali-agatwita-dore-icyo-yamukoreye-nyuma/


text:
Imibereho Y'Abaturage
Icyo Abatuye Nyaruguru Bavuga K’Umuhanda Ubahuza Na Huye
Mu Karere ka Nyaruguru hari kubakwa umuhanda uva i Kibeho ku Kiliziya ahigeze kubera amabonekerwa ugakomeza ku bitaro bya Munini ugakomeza ugana mu Karere ka Huye. Umuturage witwa Bikorimana yabwiye Taarifa ko ugeze ku kigero cya 60% wuzura.
Eugène Bikorimana avuga ko uriya muhanda ubafitiye akamaro kuko batangiye kuwukoresha, bajyana cyangwa bavana ibicuruzwa ku isoko.
Ashima ko Abashinwa bari kuwubaka birinze kuwufunga wose, ahubwo bafunga igice kimwe bari gukora, ikindi bakakireka kigakomeza gukoreshwa, bakazagikora nyuma.
Avuga ko ubusanzwe Akarere ka Huye ari ryo soko ry’abatuye Akarere ka Nyaruguru.
Umuhanda uri kubakwa muri kariya gace k’igihugu ni isezerano Perezida Kagame yahaye abatuye Nyaruguru mu myaka yashize.
Bikorimana avuga ko iyo arebye urwego ugezeho wuzura, asanga ugeze ku rwego rwa 60% akabishingira ku ngingo y’uko hari ibitarakorwa birimo kuwubakira ibyuma buwucanira mu ijoro, kuwushyiramo imirongo yerekana ibyerekezo no guhuza ahandi hamwe na hamwe bagiye basiga hadakozwe.
Ikindi avuga ko cyerekana ko uriya muhanda ugeze ku rwego rushimishije n’ubwo hakiri ibyo gukorwa ni uko hakozwe imiyoboro ijyana amazi mu rwego rwo kurinda ko yawusenya.
Kubera ko hari ahantu ugomba kubakwa hejuru y’ibiraro kandi aho hantu hakaba hatarubakwa, uriya muturage avuga ko ibyo biri mu bisigaye ngo iriya 40% yuzure.
Undi muturage witwa Kamonyo wo mu Murenge wa Busanze, Akagari ka Runyombyi nawe ashima ko uriya muhanda uri kubakwa ku muvuduko ushimishije kandi akemeza ko niwuzura uzaba igisubizo ku bihahirane butari bworoshye hagati y’Akarere ka Nyaruguru n’aka Huye.
Kamonyo usanzwe ukora akazi k’uburezi avuga ko ku isi hose kugira ngo ubuhahirane bworohe, bisaba ko haba hari imihanda ikoze neza.
Ati: “ Twishimiye ko imirimo yo kubaka uriya muhanda iri kugenda neza kandi niwuzura uzadufasha mu kuzamura ubuhahirane n’abatuye Huye.”
Avuga kandi ko abantu bajya mu bukerarugendo bwa kidini i Kibeho nabo bazajya bahagera vuba, kandi badahenzwe kubera ko iyo imihanda imeze neza, n’abatwara abantu mu binyabiziga bagabanya igiciro.
Minisiteri y’ibikorwa remezo yo yatangaje ko uriya muhanda umaze kuzura ku kigero cya 72%.
Umuhanda wose uzaba ufite ibilometero 66.
Kugeza ubu ariko hari ahantu hamwe hataruzura.
Hamwe muri ho ni hakuno y’ahitwa mu Kavuguto(hari ishyamba rya Leta), aha mu Kavuguto hakaba ari mu Kagari ka Mbasa mu Murenge wa Kibeho.
Hari kandi ikindi gice gito batarubaka cyegereye ibitaro bya Munini kubera ko icyo gihe ari ahantu hagoye.
Ubusanzwe ibigo by’ubwubatsi bw’imihanda by’Abashinwa bibanza kubaka ahantu horoshye, hatari bibitware umwanya munini hanyuma bikazagaruka kubaka ahakomeye ahoroshye hararangiye.
Ni mu buryo bwo gukoresha neza igihe no kwirinda gutagaguza imbaraga.
Umuhanga Kibeho-Huye uca aha hakurikira:
Uturutse Mu Karere ka Nyaruguru:
Uriya muhanda utangirira mu Murenge wa Rusenge, Akagari Raranzige, ugakomeza mu Murenge wa Kibeho mu Tugari twa Mpanda, Mbasa, Kibeho na Mubuga ugakomereza mu Murenge wa Cyahinda mu Tugari twa Coko, na Cyahinda ukambuka mu Murenge wa Nyigisozi ukava muri uyu murenge ujya muwa Ngoma, ugahita winjira mu Karere ka Huye.
Biteganyijwe ko uzaba waruzuye neza muri Mata, 2022. Ni umuhanda kandi ukomeza ukagera ku mupaka w’Akanyaru ugabanya u Rwanda n’u Burundi uciye mu Karere ka Gisagara.


text:
Uyu mushinga umaze ukwezi utangirijwe mu Mudugudu w’Ubumwe n’Ubwiyunge wa Mbyo mu Karere ka Bugesera. Uyu Mudugudu utujwemo abagize uruhare muri Jenoside yakorewe Abatutsi, abayirokotse ndetse na bamwe mu Banyarwanda bari hanze y’Igihugu mbere no mu gihe cya Jenoside yakorewe Abatutsi.
Ni umushinga wahuriweho na Leta y’u Rwanda n’Umuryango w’Ubumwe bw’u Burayi, binyuze mu Muryango Mpuzamahanga uharanira Amahoro arambye, Inter Peace, ugashyirwa mu bikorwa n’Umuryango Prison Fellowship Rwanda.
Abaturage bo muri uyu mudugudu barimo ibi byiciro bitatu bagiye bahurizwa hamwe bagashinga amatsinda arimo aboha uduseke, akora ibikorwa by’ubuhinzi bw’inyanya, imboga n’ibindi bikorwa bitandukanye.
Iyo bari hamwe muri ibyo bikorwa bagira umwanya wo kuganira, bagasasa inzobe, bakajya mu mateka bikabafasha komorana ibikomere ndetse hakabaho gusaba imbabazi no kubabarira byuzuye, bityo bakarushaho kubana mu bwiyunge ariko banasangiye ibikorwa bibateza imbere.
Perezida w’Umuryango Prison Fellowship Rwanda, Bishop Rucyahana John, yavuze ko uyu mushinga ugamije guteza imbere ugukira kw’ibikomere Abanyarwanda basigiwe na Jenoside yakorewe Abatutsi mu 1994.
Ati “Ni uburyo bushya bwo kuvura ibikomere ariko tuniteza imbere. Abantu bamaze kumenya ko ari ngombwa ko bikorwa kandi tumaze no kugira imishinga igaragara, ni ibintu dushyiramo n’urubyiruko kandi dufite icyizere cy’uko ibikorwa bizakomeza kuduteza imbere ugukira ibikomere ariko no kwibeshaho mu buryo bw’umutungo.”
Yavuze ko uyu mushinga witezweho kugabanya ihungabana, kuzamura igipimo cy’ubunwe n’ubwiyunge kandi kuko abana bagenda bamenya ibyo ababyeyi babo bakoze bahemukira abandi banyarwanda, abandi nabo bakamenya ibyo bakorewe.
Ati “Ibyo rero urumva ko ari ibintu tugomba gushyiraho umwete twese nk’Abanyarwanda, atari ikintu watererana abandi wowe ntugiremo uruhare.”
Bishop Rucyahana yakomeje agira ati “Aya makoperative afasha mu gukira ibikomere kuko baraganira, baravurana mu buryo baganira igihe bakora, ikindi kandi basangira ibyo bakoze, bagasangira ejo hazaza. Ni umuti ukomeye cyane kugira ngo bongere kwitanga babane, bakorere hamwe, baganire ibyababayeho, uwihana yihane, usaba imbabazi azisabe, bahinge beze kandi basangire ejo hazaza.”
Umuyobozi w’Akarere ka Bugesera, Mutabazi Richard, yavuze ko ibi bifasha mu kubaka ubushobozi bw’abaturage no gushimangira ukubana mu bumwe n’ubwiyunge.
Ati “Uyu mushinga waje kongera ubwo busobozi bw’Abanyarwanda kugira ngo ubwabo bakomeze kuguma ari bamwe, bakomeze kumva ko amahoro yubakwa no gushyira hamwe, ariko noneho ntibavugire ku busa ngo bavuge ngo biyunze, babanye ahubwo bakagira n’ibikorwa bibateza imbere.”
Yakomeje agira ati “Ibyo dukora byose, ibyo twubaka, ibikorwaremezo, amahoro n’umutekano, kubikora abantu batari hamwe, badashyize hamwe byaba ari ukubaka ibitazaramba. Iyo abantu bunze ubumwe bidufasha kubaka ibizaramba, tukubakira ku bumwe.”
Abaturage bahurijwe hamwe muri iyi mishinga, aho bahabwa inkunga y’amafaranga yo kuyishyira mu bikorwa bagaragaje ko uretse kuba bakomeje gufashwa kwiteza imbere ariko bituma babana mu mahoro n’ubwiyunge.
Uwitwa Niyongira Hilarie utuye mu Mudugudu wa Byimama, Akagari ka Kimaranzara, Umurenge wa Ririma avuga ko yabyawe n’uwakoze Jenoside nyuma aza gukurira mu buzima bwo kubwirwa ko yabyawe n’Interahamwe ariko nyuma akaza kwiyakira.
Ati “Banyitaga Interahamwe, naje kubimenya impamvu, kuva icyo gihe nakuranye ipfunwe, nakuranye ibikomere, ariko kugeza ubu namaze kwisanga mu bandi.”
Ubuyobozi bw’Umuryango Prison Fellowship Rwanda, butangaza ko iyi gahunda n’ubwo yatangirijwe muri Bugesera, uko ubushobozi buzagenda buboneka izagezwa no hirya no hino mu gihugu.
Gahunda zitandukanye zigamije gushimangira ubumwe n’ubwiyunge, zikomeje gukorwa mu gihugu n’uyu muryango kandi zirimo mvura nkuvure n’izindi.


text:
Rusizi:Umudugudu ucyeye ni igisubizo mu mihigo y’uturere- SOLEIL Ltd
Sosiyete SOLEIL Ltd irahamagarira abayobozi batandukanye kwifashisha ibigo byigenga mu kubafasha kunoza no gushyira mu bikorwa imihigo.
Soleil ltd ni sosiyete nyarwanda, ifite gahunda yo kugeza ku banyarwanda iby’ingenzi nkenerwa mu buzima buganisha ku iterambere binyuze muri gahunda yiswe “UMUDUGUDU UCYEYE PROJECT “.
Kuri uyu wa 21/07/2020, Ubuyobozi bwa Soleil Ltd bwatangije ku mugaragaro ibi bikorwa.
Umuyobozi Mukuru wa Soleil Ltd Bwana Uwitonze Francois Xavier, yabwiye ikinyamakuru Intego ati “Abayobozi babishaka twabafaaha gushyira mu bikorwa imihigo yabo.”
Bimwe mubyo bifuza gufasha kugeza ku baturage harimo ko, buri muryango ukwiye gutunga ikigega cy’amazi, gucana kuri Gaz, kubaka ubwiherero bugezweho kandi bufite isuku, buri rugo kugira itungo rigufi ryororoka, kandi rinatanga ifumbire.
Uwitonze agira ati ” Ntabwo kugira umudugudu ucyeye bisaba kuba abantu batunze ibya Mirenge, ahubwo bisaba gutekereza neza, umuntu agasobanukirwa ko agomba kubaho neza”
Iyi gahunda y’Umudugudu ucyeye ntabwo izagarukira kuri ibyo gusa, kuko muri gahunda yabo yagutse, bazafasha abaturage kugira smart phone, kuko wakora business uyifashishije, abaturage bagire televizito TV, bazafashwa gusiga amazu yabo amarangi, kuko urugo rusa neza ni ikimenyetso n’ubushake bwo kugira isuku.
Iyi porogaramu yo kugeza iyi myumvire mizima ku banyarwanda, Umudugudu ukeye, ushishikariza abantu gufata inguzanyo ntoya, izajya yishyurwa igihe kirekire.
Umuturage akaba yagura ibyangombwa by’ingenzi, ari nabyo byatumye Soleil ltd ivugana n’ibigo by’imari, amakoperative, ibimina, cyangwa amashyirahamwe kugira ngo borohereza abaturage kubona amafaranga.
SOLEIL LTD kandi yatangiye kuvugana n’ibigo by’ishoramari kugira ngo byorohereze abaturage kubona ibikoresho nk’ibigega by’amazi na Gaz yo gucana ku mafaranga make.
Uwitonze ati ” icyo dusaba abanyarwanda ni ukwitabira, bagatinyuka, bakagendana n’igihe, kuko birashoboka cyane dore ko dufite ubuyobozi butwitayeho”
Ku ntangiriro, iyi gahunda y’Umudugudu ukeye yatangijwe ku mugaragaro ibikorwa byayo mu Kagari ka Gakoni Umurenge wa Muganza, mu karere ka Rusizi, aho witabiriwe n’Abayobozi batandukanye ndetse n’Abaturage.
Ndatimana Absalom


text:
Abatumiza ibicuruzwa mu Bushinwa na Dubai bemeye kwikosora ku musoro
Yanditswe na admin
Ikigo k’igihugu k’imisoro n’amahoro (RRA) cyagiranye ibiganiro n’abacuruzi batumiza ibicuruzwa byabo mu Bushinwa na Dubai mu rwego rwo kugira ngo kibagaragarize uruhare rwabo mu kutamenyekanisha umusoro. Bamwe muri abo bacuruzi bavuze ko bagiye gukosora ibitari bimeze neza.
Nyuma y’uko hakozwe ubugenzuzi RRA ikigerera muri ibyo bihugu inyuze mu nzira zinyuzwamo ibicuruzwa mu rwego rwo kwimenyera amashirakinyoma ku bibazo byagaragazwaga n’abacuruzi, RRA yasobanuye ko aba bacuruzi bakomezaga kuyigaragariza imbogamizi bahura na zo mu nzira no muri za gasutamo aho bamwe bavugaga ko ababatwarira ibicuruzwa ari bo babateza amakosa atuma badasora neza, abandi bavugaga ko aho bakura ibicuruzwa ari bo babakoresha amakosa bitewe no kubaha ibicuruzwa bidahuye n’ibyo baba babasabye, abandi bakavuga ko ibibazo babiterwa n’ababakorera imenyekanisha musoro muri za gasutamo n’izindi.
Komiseri wa RRA ushinzwe imisoro ya za gasutamo, Tugirumuremyi Raphael, avuga ko mu bugenzuzi bakoze byagaragaye ko ibi bibazo byose bigirwamo uruhare rwa mbere na ba nyiri ibicuruzwa kuko abandi bose bakora ibyo basabwe.
Yagize ati “Twaberetse ibibazo twebwe abashinzwe gusoresha duhura na byo tunabiganiraho mu buryo bw’amashirakinyoma ariko na bo batubwira ibibazo bahura na byo ngo tubishakire ibisubizo. Twasanze akenshi uruhare runini mu kutamenyekanisha umusoro rufitwe n’umucuruzi ku giti ke kuko ibikorwa byose babanza kumubaza akababwira icyo gukora. Twabagaragarije uruhare babifitemo kandi batwemereye ko tugiye gufatanya bigakosoka.”
Akomeza agira ati “Ikibazo cyabo nyamukuru ni uko wasangaga impapuro batanga bamenyekanisha umusoro zidahura, hakabamo na zimwe udashobora gusobanukirwa aho zavuye kandi iyo dusoresha dushingira ku makuru aba ari kuri izo mpapuro, bamwe bavugaga ko ari ababiboherereza babikora nabi, ababatwarira ibicuruzwa, abandi bakavuga ko bikorwa nabi n’ababunganira mu gukora imenyekanisha musoro muri gasutamo ugasanga bitana ba mwana.”
Bamwe muri aba bacuruzi bagarutse ku bibazo bibabuza kumenyekanisha umusoro wabo ku gihe ariko banashimira RRA kuko yahisemo guhura na bo nyuma yo kubigenzura kuko byatumye bagiye gufatira hamwe ingamba zituma abacuruzi na RRA buzuzanya.
Rucamubyuma Lambert yagize ati “Icyo dusabwa cya mbere ni ukuri mu byo dukora, tubonye ko ibyo twakora byose twibwira ngo turahima RRA natwe tuba twihima mu by’ukuri. RRA tugomba kuba dufitanye na yo imikoranire myiza tudacungana ku jisho, ni byiza ko ibyo babona bitagenda neza babitubwira kuko imisoro na twe idufitiye akamaro.”
Ikigo k’igihugu k’imisoro n’amahoro gitangaza ko abacuruzi batumiza ibintu hanze bafite ibibazo mu kumenyekanisha umusoro ari 1197, muri bo harimo 796 bari hasi cyane bangana na 12% by’abatumiza ibintu hanze bose, abandi 401 bo bari ku kigero kiringaniye.
Muri rusange, RRA itangaza ko 30% by’umusoro iki kigo kinjiza mu mwaka ari uturuka mu bucuruzi bunyura kuri za gasutamo.
NIYONSENGA SCHADRACK


text:
Kamonyi: Ubuyobozi bwijeje kutazasubira mu myanya ya nyuma mu mihigo
Yanditswe na Kanamugire Emmanuel
Ubuyobozi bw’Akarere ka Kamonyi, butangaza ko buri gukorana n’abaturage no kubasobanurira imihigo y’umwaka wa 2018/2019, ku buryo bitanga ikizere ko aka karere katazongera kuza mu myanya ya nyuma mu kwesa imihigo.
Mu mihigo y’umwaka ushize wa 2017/2018, aka karere kaje ku mwanya wa 26 mu turere 30 tugize Igihugu, kavuye ku mwanya wa 19 mu ya 2016/2017 n’uwa 13 mu 2015/2016.
Umuyobozi w’Akarere ka Kamonyi, Kayitesi Alice, yabwiye itangazamakuru ko gushyira imbere abaturage bakaba ba nyir’ibikorwa n’abafatanyabikorwa ba mbere ari intwaro izatuma haboneka impinduka mu bikorwa biri mu mihigo.
Yagize ati: “Mu mihigo y’akarere duhiga, iyenda kugera kuri kimwe cya kabiri ni isaba ubukangurambaga. Imwe mu ngamba twafashe ni ukuyibasobanurira tugakorana na bo umunsi ku munsi dutangiriye ku munsi wa mbere dusinyiraho imihigo. Kuganira na bo no kubagezaho imihigo byarakozwe ndetse kuri uyu munsi icyo twishimira ni uko imihigo y’akarere yabaga yanditse mu rurimi ry’Icyongereza bigatuma abaturage batayimenya neza, twabashije kuyishyira mu rurimi twese twumva kandi tubona bigenda bitanga umusaruro aho tumaze kwisuzuma mu gihembwe cya mbere.”
Kayitesi yakomeje agira ati: “ Ikizere mbaha ni uko turi kumwe na bo; iyo tugiye kubasura kureba imihigo yabo tubona bitanga ikizere ko imyanya ya nyuma tutazongera kuyisubiraho, nkaba nange nagira ngo mbasabe kugira ngo dukomezanye umurava. Nta bwo imihigo y’akarere ikorwa na Meya, Gitifu w’umurenge cyangwa w’akagari bonyine, ni imihigo yacu twese, mba nasinye mu izina ry’abaturage bose uko bangana.”
Guverineri w’Intara y’Amajyepfo, CG Gasana Emmanuel, yasabye Akarere ka Kamonyi gushyira imbaraga mu bikorwa bizatuma baza ku mwanya wa mbere.
Ati: “Mureke Kamonyi tube aba mbere, mureke ibintu byose tubikore ku gihe, tubikorere abaturage, tugire amahirwe angana, mukore uko mushoboye imihigo muyigire iyanyu. Kamonyi iri hafi y’umugi, ifite amahirwe menshi cyane, ifite amabuye meza.”
Mu mihigo y’umwaka ushize wa 2017/2018, uturere tw’Intara y’Amajyepfo twaje mu myanya ya nyuma, Kamonyi ikaba iri muri tune twa nyuma aho yaje ku mwanya wa 26 na ho Nyamagabe iza ku wa 28, Ruhango ku wa 29 na Nyanza ku wa 30.


text:
Uburiri Bw'injangwe Mugushushanya uburiri bwinjangwe Catzz, ihumure ryakuwe mubyifuzo byinjangwe na ba nyirabyo, kandi bigomba guhuza imikorere, ubworoherane nubwiza. Mugihe witegereza injangwe, imiterere yihariye ya geometrike yahumekeye imiterere isukuye kandi yamenyekana. Bimwe mubiranga imyitwarire (urugero kugenda gutwi) byinjijwe muburambe bw'abakoresha injangwe. Na none, kuzirikana ba nyirubwite, ikigamijwe kwari ugukora ibikoresho byo mu nzu bashobora kwihitiramo no kwerekana ishema. Byongeye kandi, byari ngombwa kwemeza kubungabunga byoroshye. Byose muburyo bwiza, geometrike igishushanyo nuburyo bwa modular birashoboka.
Izina ry'umushinga : Catzz, Izina ryabashushanya : Mirko Vujicic, Izina ry'abakiriya : Mirko Vujicic.
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.


text:
Ubutumwa bwa le 11.07.2020
Ukutabonekera amaso y´ abantu kw´Imana Rurema niho inkomezi zayo zihishije
Imana Rurema yifuza ko tumenya ugukomera kwayo tuyizere. Nkuko mu Itangiriro Imana irema isi n´ijuru níbirimo byose.
Itanguriro 1:3 Imana iravuga iti “Habeho umucyo”, umucyo ubaho. Umucyo waviriye umwijima, ariko umwijima ntiwawumenya (Yohana 1: 1-5)
Zaburi 115 :1-8 Dufite Imana nzima ntacyo twayiburana. N´Imana iri mu ijuru yaremye vyose yifuza ko tuyubaha Izina ryayo rikaba ari ryo rihabwa icyubahiro kuko tubeshejweho n´ubuntu bw´Imana. Izindi mana zose nta bubasha zifite ndetse abazirema bazahwana nazo ndetse nabaziringira.
Ingero ni nyinshi zitwigisha abagiye bubaha Imana bakintandukanya n´icyaha. Bakagira umutima uciye bugufi. Dawidi yari intangarugero kuko yari afite ubwitonzi kurusha abandi bituma izina rye ryamamara.
1 Samuel 18-1-12 Kubw´Imana yari kumwe na Dawidi byatumye Yonatani amukunda nkuko yikunda. Yonatani ku bw´umutima wúrukundo yari afite byatumye atita ku byo se Sawuli agiriye Dawidi amuhiga agashaka kumwica ku bw´umutima w´ishari yamugiriye. Umutima mubi Sawuli yagize byatumye ahiga Dawidi akagera naho ashaka kuwica. Iyo hatabayeho kwiyambura icaha by´ukuri kiratera ibindi byaha byinshi hakazabaho kurimbuka kuko yanze kwumvira Imana, Imana imuteza umwuka mubi. Tugire umwete wo kwumvira kuko kutumvira no kudadaza umutima bituma Imana iwudadaza kurushaho hakabaho kugwiza ibyaha mu mutima wu muntu. (Zaburi 106:15) Kubera kurarikira isi Imana ntiyaretse guha ubwoko bwayo icyo bwifuza ariko ituma imitima yabo yonda. Duhanire kurondera ubugingo buhoraho kuko ibyifuzo by´isi ntibijya bihera.
1 Samuel 19:4 Yonatani yagize umutima wo kubwiza se ukuri amubuza kwica Dawidi kuko nta nabi yamugiriye ahubwo imirimo ye yamubereye myiza.
Imana ishaka ko tugira umutima nkuwari muri Kristo w´urukundo kandi tukavugisha ukuri mu kugira inama abari mu makosa.
1 Samuel 23:17 Yonatani ntabwo yatinye ko se ari umwami cyangwa ngo abone ko ariwe wasimbura se ku bwami ahubwo yitaho cyane Dawidi akifuza ko atagirirwa nabi gushika naho amusanga aho yari ari mwishamba akamukomeza. Umutima w´urukundo nkuwo Imana ntabwo ishobora kuwirengagiza.
1 Samueli 24:11
Kuko Imana yari muri Dawidi by´ukuri yaririnda gucumura ndetse yanze kwihorera kuri Sawuli kuko yari azi ko Imana imurwanirira. Iyo Mana itabonekera amaso ni Imana nzima iriho ku bayizera ibakoreramwo ndetse nigihe Samueli yari asinziriye yarazutse aboneka k´Imana ahanurira Sawuli ko kubwo kutumvira Imana azaheza nabi ndetse n´abahungu be. Iyo ducumuye ku Mana hari ingaruka ku bwacu ndetse n´abadukomokaho ari iyo tugize haba ingaruka nziza. Niyo mpamvu igihe ari iki cyo guhinduka kuko ejo ntabwo tuhazi.
Danieli 12:1-3. Imana ishaka ko tugire intumbero nziza yo kuzagira iherezo ryiza. Amasezerano ni ayacu iyo duhisemwo neza turahirwa. Ndetse Yesu Kristo nawe yavuze ati kuba turiho muri igihe n´amahirwe kuko ni benshi byafuje batabigezeho. (Matayo 13:17)
Tugire umutima wo kwakira Ijambo ry´Imana turimenye twere imbuto. Kandi bizatuma twamira n´abandi bari kumwe natwe.
- Ubwitonzi, Kubaza Imana no kuyiragiza byose, Gukundana nk´abavukanyi basangiye urugendo, Gukomezanya mu rugendo, kwitandukanya n´abanyamahanga, kugira intumbero ijya mu ijuru.
- Igihe ni iki cyo guhindukiria Imana. Ufite amatwi niyumve!


text:
Kubona umukobwa cyangwa se umusore wo kwizerwa ngo wemere ko muzabana igihe cyose, wizeye ko azakubera uko wifuza ngo ntibyoroshye kuko usanga akwereka urukundo nyuma mwabana ugasanga araguhindutse ugatangira kubihirwa n’ubuzima.Urubuga rwa internet marriage.about.com ruvuga ko ngo ahanini ibi biterwa n’uko usanga hari abamarana igihe kinini mu rukundo hanyuma igihe kikazagera bakumvako bagomba no kubana nk’umugore n’umugabo, ntibagire icyo bitaho kuko bumva ko bakunzwe kandi bakanakunda, bakumva ko ibyo bihagije kugira ngo bazagire urugo rwiza. Uru rubuga rero ruvuga ko ibi ngo bitaba bihagije rwose kuko umuntu uba witegura kuzabana na we ubuzima bwawe bwose, ari ngombwa ko uba wafashe igihe gihagije cyo kumwiga no kugenzura neza niba koko muzahuza muri byose bityo ukabona kwemera gufata icyemezo cya burundu cyo kubana na we akaramata.
Ushobora kumva ko bigoye kumenya niba uwo mugiye kubana azakubera mwiza ariko ngo iyo habayeho gushishoza mbere y’igihe ushobora kumenya uko uwo mugiye kurushinga azakubera cyangwa se uko azagufata ni mugera mu rugo rwanyu. Ibi ngo bikaba ari byo biguha ishusho hafi nyakuri y’uko urugo rwawe ruzamera ariko ngo utitonze neza ukaba ushobora kuzubaka ariko ntiwigere ugira umunezero mu buzima bwawe waba uri umukobwa cyangwa se umusore.
Dore rero ngo ibyo ugomba kwitaho mbere yo gufata icyemezo cyaburundu:
1. Ibyishyimo n’ubufasha bw’uburyo bwinshi
Aha ngo ugomba kumenya ko ibyishimo n’umunezero biturutse ku rukundo mufitanye mwembi ari yo nkingi y’urugo rwiza, ndetse no guhora wishimiye umufasha wawe. Ibi rero ngo kugira ngo umenye ko uwo ugiye gushaka azakubera mwiza kandi n’urugo rukakugwa neza, mbese ukishimira ubuzima bw’urushako ngo ni uko no mu gihe mukiri abasore n’inkumi mukundana ubona ko umukunzi wawe akugaragariza ibyishimo afite, agukorera ikintu cyose cyatuma nawe wishima, ndetse ukabona ko musangiye byose n’ibijyanye n’amarangamutima yanyu. Uyu ngo ni we uzatuma wishima kandi akazakubera uko wifuza nimurushinga.
2. Uko akwitaho n’uko akugaragariza urukundo
Reba uburyo uwo mukundana kandi wifuza ko ari we mwazarushinga, akwitaho, ibyo agukorera, ko amenya ibyo ukeneye mu rukundo no mu buzima busanzwe, ubufasha akugaragariza , hanyuma nusanga bimeze nk’uko ubyifuza, akwitaho, agutetesha, ikigero cy’urukundo aguha ndetse n’imyumvire ye ku bijyanye n’imibonano mpuzabitsina nta kibazo kirimo umenye ko ari ishusho y’ibyo azagukorera nimugera mu rugo rwanyu.
• Akwitaho gute iyo urwaye, unaniwe, yita kubigushimisha, arakwihanganira, iyo waguye mu ikosa arakubabarira, yishimira kuba kumwe nawe igihe kikinini, arakumva , arakubaha, ashimishwa n’uko umeze neza, hari ibyo agukorera nta cyo agamije, yubaha inshuti zawe n’umuryango? Ibisubizo by’ibi bibazo biguha ishusho y’uko uzabanaho n’uwo mugiye kurushinga.
• Reba ko koko umukunda nta kindi urebyeho ahubwo umurebye nka we wenyine. Atari ikindi umukundiye nusanga atari ibyo ntuzirirwe ubana na we kuko ibyo umukundiye bindi mushobora kubana bigashira hanyuma ukabihirwa n’urukundo.
• Suzuma ko yubaha abandi, ko agira ikinyabupfura kandi ko yita ku bintu. Ibi rero ngo uzabimenyera ku tuntu duto cyane nko gushimira igihe yakorewe ikintu runaka, kunyurwa no kwita ku bandi kabone n’ubwo mwaba mutari kumwe.
3. Guhuza intego z’ubuzima
Reba ko igihe muri kuganira ku byo mwifuza kuzageraho niba koko muhuza , nubwo abantu batahuza imitekerereze n’imyumvire ariko ngo hari ibihe biba byuzuzanya, rero ngo byiteho mutazashwana muri mu rwanyu bitewe n’uko hari ibyo wifuza gukora mutumvikanaho. Nubona ntacyo byatwara imibanire yanyu n’urugo rwanyu ruzaba rwiza.
4. Kubwizanya ukuri no kwizerana
Uzakubera umugabo mwiza cya ngwa se umugore mwiza akubwiza ukuri kabone n’iyo ryaba ari ikosa yagukoreye. Ikindi kandi ngo arakwizera, usanga atagushyiraho ingenza cyangwa se ngo ahore yumva ko wamuca inyuma. Ntazifuza kugenzura ubuzima bwawe ahubwo azifuza ko mubusangira. Usange ashaka kubaho mu buryo ubayeho mbese ashaka ko muhuza muri byose.
Mbese uzasanga akubwiza ukuri utabimusabye kandi akwereke ko agufitiye ikizere.
Ikindi ngo cyo kwitabwaho mbere yo kurushinga ni ukureba imyitwarire ye mu gihe mugiranye ikibazo uburyo abyakira uko agira uruhare n’ubushake agaragaza kugira ngo bikemuke, niba ari umuntu ukorera ikosa agahita arakara akamara nk’ukwezi atarakuvugisha ubwo ngo ntaho aba agukinze rwose kuko nimunabana ukamukosereza ari uko bizabagendekera.
Rero ngo niba nta rukundo ruhagije ubona, kwitabwaho no guteteshwa, kubahwa n’ibindi bya ngombwa bituma abantu bubaka bakagira urugo rwiza, ntiwizere ko uzabibonera mu rugo mwabanye kandi ngo ntuzigera ugira umunezero kuko ibyo wifuza n’uwo wifuzaga atari byo uzaba urikubona.


text:
ABAKURAMBERE N’ABAHANUZI
IGICE CYA 66 - URUPFU RWA SAWULI44
Intambara yongeye kurota hagati y’Abisiraheli n’Abafilisitiya. “Bukeye Abafilisitiya baraterana, baraza bagerereza i Shunemu,” ku rubibi rw’amajyaruguru rw’ikibaya cya Yezereli; maze Sawuli na we n’ingabo ze bagerereza mu bilometero bike munsi y’umusozi Gilibowa, ku rubibi rw’amajyepfo y’ikibaya. Muri icyo kibaya ni ho Gideyoni yari yaratsindiye ingabo z’Abamidiyani ubwo yari kumwe n’ingabo magana atatu gusa. Nyamara umwuka wari warakoresheje umurengezi w’Abisiraheli wari uhabanye cyane n’uwakoreshaga umutima w’umwami icyo gihe. Gideyoni yagiye yizeye cyane Imana ikomeye ya Yakobo; ariko Sawuli we yumvaga ari wenyine adafite umurengezi kuko Imana yari yaramuretse. Arebye ingabo z’Abafilisitiya hakurya, “aratinya, umutima we urakuka cyane.” AA 470.1
Sawuli yari yamenye ko Dawidi n’ingabo ze bari kumwe n’Abafilisitiya, kandi yibwiraga ko umuhungu wa Yesayi agiye kubona uburyo bwo kwitura inabi yagiriwe. Umwami yari ahangayitse cyane. Umujinya we udafite ishingiro wari waramuteye gushaka kurimbura uwo Imana yatoranyije, ni wo washyize igihugu mu kaga gakomeye gatyo. Igihe yari ahugiye mu guhiga Dawidi ntiyitaye ku buryo bwo kurwana ku gihugu cye kiramutse gitewe. Abafilisitiya bagize amahirwe yo kubona igihugu kitarinzwe maze bacyinjiramo bagera hagati. Igihe Satani yoshyaga Sawuli gukoresha imbaraga ze zose ahiga Dawidi ngo amwice, Satani mu bugome bwe yanateye Abafilisitiya gukoresha icyo cyuho bagategura uburyo bwo guhitana Sawuli bagatsemba ubwoko bw’Imana. Mbega uburyo umwanzi gica akoresha ayo mayere kenshi! Ajya mu mitima itariyegurira Imana maze agahembera igomwa n’amakimbirane mu itorero, hanyuma yabona abantu b’Imana bamaze gucikamo ibice, agakoresha abakozi be kugira ngo arimbure ba bantu. AA 470.2
Bukeye bwaho, Sawuli yagombaga kurwana n’Abafilisitiya. Umwijima w’akaga kari kamwegereye waramugose maze yumva akeneye inama n’ubufasha cyane. Yashatse ko Imana yamugira inama ariko ntibyagira icyo bigeraho. “Uwiteka ntiyagira icyo amusubiza, haba mu nzozi, haba na Urimu, haba n’abahanuzi.” Uwiteka ntiyigeze yirukana umuntu umusanga ataryarya kandi yicishije bugufi. Kuki yanze gusubiza Sawuli? Kubw’ibikorwa bye bwite, umwami yari atakigira ibyiza biva mu buryo bwose bwo kugisha inama Imana. Yari yaranze inama z’umuhanuzi Samweli; yari yaratumye Dawidi, uwatoranyijwe n’Imana, ahunga; kandi yari yarishe abatambyi b’Uwiteka. Mbese yajyaga kwitega ko Imana iramusubiza kandi yari yarakuyeho inzira zo gushyikirana n’Imana yari yarashyizeho? Yari yaracumuye ku Mwuka w’ubuntu, none byari gushoboka bite ko asubizwa binyuze mu nzozi no guhishurirwa biturutse ku Mana? Sawuli ntiyagarukiye Imana yicishije bugufi kandi yihannye. Ntiyashakaga kubabarirwa icyaha cye no kongera kwiyunga n’Imana, ahubwo yashakaga ko Imana imukiza abanzi be. Kubwo kwinangira no kwigomeka kwe, yari yaritandukanyije n’Imana ubwe. Ntacyo ayri kuramira uretse binyuze gusa mu kwihana no kugira umutima umenetse; ariko uwo mwami w’umwibone, mu kababaro ke no kwiheba, yiyemeje gushakira ubufasha mu zindi nzira. AA 470.3
“Sawuli aherako abwira abagaragu be ati: ‘Nimunshakire umushitsikazi njye kumushikisha.’” Sawuli yari azi neza imiterere yo gushikisha. Gushikisha byari byarabujijwe n’Uwiteka mu buryo budasubirwaho, kandi uwakoraga uwo mwuga udatunganye wese yacirwaga urubanza rwo gupfa. Samweli akiriho, Sawuli yari yarategetse yuko abashitsi bose n’abandi bose bafite imyuka mibi nk’iyo bicwa, ariko noneho ubwo yari yihebye, yitabaje abo yari yaraciriyeho iteka abahora yuko ibyo bakora ari ibizira. AA 471.1
Babwiye umwami ko hari umugore wari ufite umwuka nk’uwo w’ubushitsi wabaga ahitwa Endori ari ho yihishe. Uyu mugore yari yaragiranye isezerano na Satani aramwiyegurira kugira ngo amusohoreze imigambi ye maze umutware w’umwijima nawe amwiture kumukorera ibitangaza no kumuhishurira ibihishwe. AA 471.2
Nijoro Sawuli ariyoberanya ajyana n’abagaragu be babiri, bajya gushaka uwo mushitsikazi. Yoo! Mbega ibintu biteye agahinda! Umwami w’Abisiraheli ajyanyweho umunyago na Satani ku bushake bwe! Ni iyihe nzira yijimye umuntu anyuramo ihwanye n’iyo umuntu ahitamo amaze kwinangirira gukurikira inzira yishakiye, akanga kumvira imbaraga yera ya Mwuka w’Imana! Mbega ububata bukomeye umuntu ajyamo iyo ubwe yishyize mu maboko y’umugome gica! Kwiringira Imana no kumvira ubushake bwayo ni byo byonyine byajyaga gutuma Sawuli aba umwami w’Abisiraheli. Iyo akora ibyo mu gihe cy’ingoma ye, ubwami bwe bwajyaga kugira amahoro; Imana yari kumubera umuyobozi, Ishoborabyose ikamubera ingabo imukingira. Imana yari yarihanganiye Sawuli; kandi nubwo kugoma kwe no kwinangira byari byaratumye ijwi ry’Imana ritongera kumvikana mu mutima we, byari bigishoboka ko yihana. Ariko amaze kwiheba agahindukirira Satani, yari aciye umurunga uheruka wamuhuzaga n’Umuremyi we. Yirunduriye wese mu maboko y’imbaraga y’abadayimoni yari imaze imyaka myinshi imukoresha kandi yendaga kumurimbura. AA 471.3
Sawuli n’abagaragu be bambutse ikibaya banyura ku ngabo z’Abafilisitiya bitwikiriye ijoro ntibagira icyo babatwara. Barenze impinga y’umusozi maze bagera mu rugo ruri ukwarwo rw’uwo mushitsikazi w’ahitwaga Endori. Ahi niho uwo mugore wakoranaga n’imyuka y’ubushitsi yari yarihishe kugira ngo akomeze gukora ibizira bye by’ubupfumu. Nubwo Sawuli yari yiyoberanyije, uburebure bwe n’igihagararo cye cy’umwami byagaragaje ko atari umusirikare usanzwe. Uwo mugore yaketse ko uwo muntu umusuye ari Sawuli, kandi n’ingemu z’igiciro cyinshi yari amuzaniye zatumye arushaho kumukeka. Ku byo Sawuli yasabye uwo mugore agira ati: “Ndakwinginze, nshikishiriza umwuka uguhanzeho unzurire uwo nkubwira,” uwo mugore yaramusubije ati: “Mbese ntuzi icyo Sawuli yakoze, uko yarimbuye abahanzweho n’imyuka mibi n’abashitsi akabaca mu gihugu? Ni iki gitumye utega ubugingo bwanjye umutego kugira ngo unyicishe?” Nuko “Sawuli amurahira Uwiteka ati: ‘Nkurahiye Uwiteka uhoraho, icyo cyo ntuzagihanirwa.” Maze amubajije ati: “Nkuzurire nde?” aramusubiza ati: “Nzurira Samweli.” AA 471.4
Amaze gukora imihango ye yo gushika aravuga ati: “Mbonye imana izamuka iva ikuzimu.. . .Ni umusaza uzamutse, kandi yiteye igishura.’ Sawuli amenya ko ari Samweli, arunama yubika amaso ye, aramuramya.” AA 471.5
Ntabwo ari umuhanuzi wera w’Imana wari uzanwe n’ubushitsi bw’uwo mugore. Samweli ntiyari muri uko kuzimu kw’imyuka mibi. Iyo shusho idasanzwe yari ikozwe gusa n’imbaraga ya Satani. Satani yashoboraga kwihindura mu ishusho ya Samweli nk’uko yihinduye mu ishusho ya marayika w’umucyo ubwo yageragezaga Kristo mu butayu. AA 472.1
Ayobowe n’umwuka w’ubushitsi, amagambo ya mbere uwo mugore yabwiye umwami yabaye aya ngo: “Umbeshyeye iki? Kandi ari wowe Sawuli?” Uko ni ko igikorwa cya mbere cy’umwuka mubi wari wihinduye umuhanuzi Samweli cyabaye icyo kuvugana mu ibanga n’uwo mugore w’inkozi y’ibibi kugira ngo umuburire uko yashutswe. Ubutumwa Sawuli yahawe buvuye kuri uwo mwuka mubi wari wigize umuhanuzi bwari ubu ngo: “Ni iki gitumye unkubaganira, ukarinda kunzamura?” Sawuli aramusubiza ati: “Nihebye kuko Abafilisitiya bandwanya, kandi Imana ikaba yarantaye itakigira icyo insubiza, ari mu bahanuzi cyangwa mu nzozi. Ni cyo cyatumye nguhamagara ngo unsobanurire icyo nkwiriye gukora.” AA 472.2
Samweli akiriho, Sawuli yasuzuguraga inama ze kandi agahinyura uko yamucyahaga. Ariko noneho ubwo yari mu kaga ahangayitse, yumvise ko inama yahabwa n’umuhanuzi ari yo byiringiro bye rukumbi, bityo kugira ngo avugane n’intumwa y’Ijuru, yagombye kwitabaza intumwa y’ikuzimu! Sawuli yari yarirunduriye mu maboko ya Satani; maze Satani unezezwa no gutera abantu imibabaro no kubarimbura, yakoraga uko ashoboye kose kugira ngo arimbure uwo mwami wari wabuze amahoro. Ku byo Sawuli yasabye ashavuye yahawe ubutumwa buteye ubwoba bwitwaga ko buvuye mu kanwa ka Samweli buvuga ngo: AA 472.3
“Umbarije iki, ubwo Uwiteka yakuretse agahinduka umwanzi wawe? Uwiteka ubwe yagenje nk’uko yabivugiye muri jye, Uwiteka yaguciye ku ngoma, ayiha umuturanyi wawe Dawidi, kuko utumviye Uwiteka, kandi ntusohoze uburakari bwe bukomeye ku Bamaleki. Ni cyo gitumye Uwiteka ubu ngubu akugenza atyo. Ndetse Uwiteka azaguhana n’Abisirayeli mu Bafilisitiya.” AA 472.4
Mu byo yakoze byose yigomeka, Sawuli yoshywaga kandi agashukwa na Satani. Umurimo w’umushukanyi ni ugupfobya icyaha, gutuma inzira yo kugomera Imana yoroha kandi ikaba ireshya no gushyira umwijima mu bwenge ntibwumve imiburo mo gukangura bituruka ku Uwiteka. Kubw’imbaraga ye ishukana, Satani yari yarateye Sawuli kwibwira ari mu kuri igihe adakurikiza inama za Samweli n’imiburo ye. Ariko noneho aramuhindukirana, amwereka uburyo icyaha cye gikomeye n’uko adashobora kubabarirwa, agira ngo amutere kwiheba. Nta cyajyaga kurusha ibyo kumutera gucika intege no gushyira ubwenge bwe mu rujijo, cyangwa kwiheba no kwirimbura ubwe. AA 472.5
Sawuli yari acitse intege kuko yari ananiwe kandi yiriwe ubusa; yagize ubwoba kandi umutimanama uramushinja. Ubwo yumvaga amagambo ateye ubwoba amubwira ibizamubaho, yahungabanye nk’igiti cy’inganzamarumbo gihushywe n’umuyaga w’ishuheri, maze yikubita hasi yubamye. AA 472.6
Uwo mushitsikazi akuka umutima. Umwami w’Abisiraheli yari arambaraye imbere ye nk’uwapfuye. Mbese iyo Sawuli agwa iwe ingaruka zari kumugeraho zari kuba izihe? Yaramwingize ngo ahaguruke afungure, amubwira yuko ubwo yemeye guhara amagara ye akamwemerera ibyo yamusabye, Sawuli na we akwiriye kumwemerera icyo amusaba kugira ngo adapfa. Abagaragu ba Sawuli nabo baramwinginze, amaherezo Sawuli aremera maze uwo mugore amugaburira ikimasa kibyibushye n’umutsima atetse hutihuti. Mbega ibintu! Mu buvumo bwo mu butayu bw’umushitsikazi wari umaze akanya gato avugiwemo amagambo ahanura ibyago, imbere y’intumwa ya Satani, uwari warasizwe amavuta w’Imana ngo abe umwami w’Abisiraheli, ni ho yicaye hasi ararya, kugira ngo yitegure intambara yajyaga kurwana uwo munsi ntatabaruke. AA 473.1
Butaracya Sawuli yagarukanye n’abagaragu be baza ku nkambi y’Abisiraheli kugira ngo yitegure urugamba. Sawuli yirimbuye ubwe igihe yajyaga kugisha inama umwuka w’umwijima. Kubera ko yari afite ubwoba bwinshi butewe no kwiheba, ntiyajyaga gushobora gutera ingabo ze ubutwari. Yari yaratandukanye na Soko y’imbaraga, bityo rero ntiyashoboraga kwerekeza intekerezo z’Abisiraheli ku Mana umufasha wabo. Kubw’ibyo, ibibi byari byamuvuzweho byagombaga gusohora. AA 473.2
Ingabo z’Abisiraheli n’iz’Abafilisitiya zirasakiranira mu kibaya cy’I Shenemu no ku ducuri tw’umusozi Gilibowa. Nubwo ibiteye ubwoba Sawuli yari yaboneye mu buvumo bwa Endori byari byamukuyemo ibyiringiro byose, Sawuli yarwaniye ubwami bwe yivuye inyuma. Ariko nta cyo byamugejejeho. “...Abisiraheli barabahunga, ariko bicirwa ku musozi w’i Gilibowa, bagwaho.” Abahungu b’umwami batatu b’intwari bamuguye iruhande. Abarashi basatiriye Sawuli baramwibasira. Yari yamaze kubona ingabo ze zimugwa iruhande ndetse n’abahungu be bicishwa inkota. Na we ubwe yari amaze gukomereka, yari atagishobora kurwana cyangwa guhunga. Guhunga ntibyari bigishobotse maze Sawuli yiyemeza kudafatwa mpiri n’Abafilisitiya, bityo asaba uwamutwazaga intwaro ati: “Kura inkota yawe uyinsogote.” Ubwo uwo muntu yangaga gukura inkota ngo asogote uwo Uwiteka yasize amavuta, Sawuli yiyahuje kwishita ku nkota ye. AA 473.3
Nguko uko umwami wa mbere w’Abisiraheli yapfuye, afite icyaha cyo kwiyahura. Imibereho ye yabaye impfabusa, maze ajya ikuzimu atagifite icyubahiro kandi yarihebye bitewe n’uko yari yarakoresheje ubushake bwe bubi akarwanya ubushake b’Imana. AA 473.4
Inkuru yo kuneshwa yakwiriye hose maze Abisiraheli bose bagira ubwoba bwinshi. Abantu bahunga imidugudu maze Abafilisitiya bayigarurira badakomwe imbere. Ubwami bwa Sawuli, butagengwaga n’Imana, bwari bwarashimangiye kurimbuka k’ubwoko bwe. AA 473.5
Bukeye bwaho, ubwo Abafilisitiya bagendagendaga aho urugamba rwabereye kugira ngo bacuze intumbi, babonye intumbi ya Sawuli n’iz’abahungu be batatu. Nuko kugira ngo basoze intsinzi yabo, baca Sawuli igihanga, bamwambura n’imyambaro ye y’intambara. Hanyuma igihanga cye n’imyambaro ye y’intambara byajojobaga amaraso babyohereza mu gihugu cy’Abafilisitiya nk’igihamya cy’intsinzi, bamamaza iyo nkuru mu rusengero rw’ibigirwamana byabo no mu bantu. Nuko intwaro za Sawuli bazishyira mu “ngoro ya Ashitaroti,” naho igihanga cye bakimanika mu ngoro ya Dagoni. Uko ni ko icyubahiro cyo kunesha cyahawe imbaraga z’ibyo bigirwamana, maze izina ry’Uwiteka rigakozwa isoni. AA 473.6
Imirambo ya Sawuli n’abahungu be yarakuruwe ijyanwa i Betishani wari umudugudu utari kure ya Gilibowa kandi wari hafi y’uruzi rwa Yorodani. Aho ni ho bamanitse intumbi ya Sawuli n’iz’abahungu be ku minyururu kugira ngo ziribwe n’ibisiga. Ariko abagabo b’intwari b’i Yabeshigaleyadi, bibuka uko Sawuli yakijije umudugudu wabo kera ibihe bikimeze neza, maze berekanye ishimwe ryabo babigaragarishije gutwara intumbi y’umwami n’iz’abahungu be babashyingura mu cyubahiro. Bambutse Yorodani nijoro, “bamanura intumbi ya Sawuli n’iz’abahungu be ku nkike z’i Betishani, bageze i Yabeshi bazitwikirayo. Hanyuma benda amagufwa yabo bayahamba munsi y’umunyinya w’i Yabeshi, baherako biyiriza ubusa iminsi irindwi.” Nguko uko ineza yagizwe mu myaka mirongo ine yari ishize, yahesheje Sawuli n’abahungu be guhambwa n’abanyempuhwe muri icyo gihe cy’ibyago, batsinzwe kandi batagifite icyubahiro. AA 474.1


text:
1.Kugira ngo utarwara(utandura ibicurane(la grippe)…
Nta mpamvu yo gushaka amata(za yaourt), cyangwa se wiyahuza za siporo z’ urudaca kugira ngo wongerere abasirikare b’ umubiri(bakurinda ibicurane mu mubiri). Ahubwo ongera ubushyuhe binyuze mu mibonano mpuzabitsina kugira ngo wongerere ubushobozi abasirikaribawe barinda umubiri (immunite). Kora imibonano nibura kabiri mu cyumweru bityo wirinde imvune zose n’ impanuka z’ ubundi bwirinzi bw’ ibicurane.
Ibi ubyizere ntubihakane n’ ubwo wenda bishobora kugutungura. Abashakashatsi(Wilkes) barabivumbuye ko abasirikare barinda umubiri (immunoglobine A) baba ari benshi cyane ku rugero rwa 30% ku bantu bakunda gukora imibonano mpuzabitsina(nibura rimwe cyangwa kabiri mu cyumweru) ugereranyije n’ abadakunda kuyikora cyangwa se bayikora gake gashoboka.
2.Kugira ngo uruhuke(pour se détendre)…
Gukora imibonano mpuzabitsina bifasha mu kugabanya umuvuduko ukabije w’ amaraso bikanagabanya umunaniro ukabije utewe no gukora cyane(stress).
Abashakashatsi bo mu gihugu cya Ecosse bagaragaje ko abantu bakunda kubasha guhagaraga imbere y’ imbaga nini bagafata amagambo ndetse bakanashobora kuba bakwigobotora ibibazo bikomeye bifashishije amagambo(parler en public), ari abakunda gukora imibonano mpuzabitsina.
Imibonano mpuzabitsina ihoraho ituma umuntu ajya mu rukundo bityo akaruhuka mu mutwe kubwo gutwarwa n’ amarangamutima.
Inagira uruhare runini mu kuruhura ubwonko., binafasha no kuruhuka mu gihe umuntu uyikora aryamye kuko aruhuka neza kurushaho. Binatangwa mo n’ inama ku bantu batajya babasha gusinzira(avis aux insomniaques)
3.Mu gufasha gutunganya ubuzima bw’umutima(entretenir la santé du cœur)…
Imyitozo ngororamubiri ikorewe mu cyumba mu gihe cy’ imibonano mpuzabitsina ifasha gutunganya imikorere y’ umutima(le système cardio-vasculaire).
Abagabo bakora imibonano mpuzabitsina nibura kabiri mu cyumweru bagira amahirwe yo kutagira ibibazo by’ umutima inshuro ebyiri ku batayikora.
Aha kwiyakana biri mu bituma ukora imibonano mpuzabitsina adapfa kurwara indwara y’ umutima kuko byongera umuvuduko nk’ uwirutse akora imyitozo ngororamubiri.
Ni ukuvuga ko abantu bahura n’ ibibazo by’ umutima cyangwa bifuza kubihungira kure iyi nama yo gukora imibonano mpuzabitsina ibareba by’ umwihariko.
Ufite ibyishimo byinshi, wumva ufite uwo wizeye, ukarushaho kugira uburanga karemano…Nta mpamvu zo kurwana na siyanse cyane ngo abe ari bwo tumenya ko urukundo ruryoshye buri wese afite impamvu ze zo kuryoherwa n’ urukundo.
Ese ubwo aho wari uzi ko gukora imibonano mpuzabitsina byongera ibyiza byinshi mu buzima rimwe na rimwe ibyo byiza bikanaruta imiti ?
4.Kugirango wirinde indwara ya kanseri(lutter contre le cancer)…
Ku bagabo basohora ku buryo buhoraho cyane cyane abafite hejuru y’ imyaka 20, bigira akamaro kanini mu kurinda umuntu ibyago byo kuba yarwara indwara ya kanseri kuko bigabanya 33%.
Umwarimu witwa Graham Giles, wo mu nteko ya Victoria yita kuri kanseri(Cancer Council Victoria), abisobanura agira ati :”Gusohora kenshi kandi ku gihe bitangira kandi bikabuza imisemburo itera kanseri itembera mu miyoboro y’ umwanya utandukanya aho inkari zinyura n’ amasohoro(Prostate)”.
5.Kugira ngo wizere ko uri muzima koko(Pour être plus sûr(e) de vous)…
Imibonano mpuzabitsina ni kimwe mu bifashe runini(ni ishingiro) mu buzima bw’ umuntu. Umwe mu bize kandi bita ku bijyanye n’ imibonano mpuzabitsina(sexologue) witwa Sandor Gardos agira ati :” Iyo mu buriri bigenda neza, wumva n’ ahandi hose bitunganye mu buzima”.
Video Abakobwa Beza
Impamvu zitangaje zo gukora imibonano mpuzabitsina
1.Kugira ngo utarwara(utandura ibicurane(la grippe)…
Labels: urukundo


text:
YASUWE 17
Mu rugo rw’umuturage utuye mu Mudugudu wa Kanyiraganje, Akagari ka Nyakabanda ya II, Umurenge wa Nyakabanda habonetse gerenade mu masaha ya saa tanu n’igice z’amanywa kuri uyu wa Mbere tariki ya 11 Mutarama 2021.
Iyi gerenade yabonywe n’abantu bari barimo gukura igitaka mu rugo rw’uwo muturage.
Umunyamabanga Nshingwabikorwa w’Umurenge wa Nyakabanda, Mugambira Etienne, yemeje aya makuru ko ari impamo.
Yagize ati “ Gerenade bayibonye mu rugo rw’umuturage ubwo bari barimo kuvangura igitaka n’amabuye.”
Yavuze ko inzego zishinzwe gutegura ibisasu zahise ziza kuyitwara anaboneraho gusaba abaturage kujya birinda gukinisha ibintu cyane cyane by’ibyuma batazi.


text:
Nyamasheke: Ishuri ryiyemeje gushyigikira abanyeshuri mu muziki
Yanditswe na BAHUWIYONGERA SYLVESTRE
Mu rwego rwo guteza imbere abanyeshuri bafite impano yo kuririmba biga muri Groupe Scolaire Sainte Famille ya Nyamasheke ubuyobozi bw’iryo shuri bwatangaje ko bwabaguriye ibikoresho bya muzika.
Soeur Nagiruwishema Lucie, Umuyobozi w’iryo shuri yatangarije Imvaho Nshya ko abanyeshuri biga muri iryo shuri bazajya bigishwa umuziki ku buryo bushoboka uzaba ashaka kuwugira umwuga agire amahirwe yo kubitangira hakiri kare ngo kandi n’abagomba kubigisha umuziki muri iryo shuri barahari.
Yagize ati “Turashaka kwigisha abana umuziki tukawuha agaciro cyane kuko nawo uteza imbere uwawitayeho dufatiye ku ngero z’ibyamamare tugenda tubona”.
Kugura ibyuma bya muzika bishya yashimangiye ko ari ukugira ngo babone uko biga umuziki neza ngo kuko ibyo bari bafite byari bishaje ngo ariko ku bufatanye n’ababyeyi baguze ibindi bishya. Mu minsi iri imbere yavuze ko biteguye kuzumva abana biga muri icyo kigo batangira gutezwa imbere n’umuziki.
Yashimiye ababyeyi barerera muri icyo kigo ku bw’ukuntu bakiriye ikifuzo cyo kugura ibyo bikoresho bya muzika.
Ku ruhande rw’ishuri, umuyobozi waryo avuga ko nabo bazakomeza gukora igishoboka kugira ngo impano yabo yo kuririmba irusheho gutera imbere.


text:
YASUWE 28
Umuyobozi w’Ikigo cy’amashuri cya Nyakayaga Nyakayaga Secondary School Baziga Emmanuel giherereye mu Mudugudu wa Rwagitima, Akagari ka Bukomane mu Murenge wa Gitoki mu karere ka Gatsibo yatawe muri yombi akurikiranyweho icyaha cyo gusambanya umwana w’umunyeshuri wiga kuri iki kigo ayobora.
Umwe mu babyeyi barerera muri iki kigo aganira na rwandanews24 yagize ati: “Ibintu byo gusambanya abana muri iki kigo n’ubwo tukirereramo, tubyumvana abana ariko tukagirango ni amagambo y’abana kuko umwana araza akakubwira ngo hari umwana wo mu kigo abana bavuze ko umwarimu cyangwa umuyobozi yamusambanyije. Iyo ukurikiranye umwana ngo umenye neza imvano yabyo, umwana akubwira ko yabyumvanye abandi barimo gukina.”
Akomeza avuga ko umwana bavuga ko yasambanyije ari hagati y’imyaka 15 na 17 y’amavuko. Ati: “Ubwo bigiye kujya ahagaragara n’abandi bazamenyekana, ikibazo ni uko abana bacu bashobora kuba bakomeje gusambanywa kandi kugirango tubimenye biragoye kuko babaha amafaranga.”
Umuyobozi w’Akarere ka Gatsibo Gasana Richard yemeje amakuru y’itabwa muri yombi rya Baziga Emmanuel umuyobozi wa Nuakayaga Secondary School agira ati: “Umuyobozi w’ikigo cy’amashuri cya Nyakayaga Secondary School yatawe muri yombi, arimo gukorwaho iperereza ku cyaha cyo gusambanya umwana akekwaho.”
Icyo itegeko rivuga
ITEGEKO Nº68/2018 RYO KU WA 30/08/2018 RITEGANYA IBYAHA N’IBIHANO MURI RUSANGE
Ingingo ya 133: Gusambanya umwana Umuntu wese ukorera ku mwana kimwe mu bikorwa bishingiye ku gitsina bikurikira, aba akoze icyaha:
1º gushyira igitsina mu gitsina, mu kibuno cyangwa mu kanwa k’umwana;
2º gushyira urugingo urwo arirwo rwose rw’umubiri w’umuntu mu gitsina, cyangwa mu kibuno cy’umwana;
3º gukora ikindi gikorwa cyose ku mubiri w’umwana hagamijwe ishimishamubiri.
Iyo abihamijwe n’urukiko, ahanishwa igifungo kitari munsi y’imyaka makumyabiri (20) ariko kitarenze imyaka makumyabiri n’itanu (25).
Iyo gusambanya umwana byakorewe ku mwana uri munsi y’imyaka cumi n’ine (14), igihano kiba igifungo cya burundu kidashobora kugabanywa kubera impamvu nyoroshyacyaha.
Iyo gusambanya umwana ufite cyangwa urengeje imyaka cumi n’ine (14) byamuteye indwara idakira cyangwa ubumuga, igihano kiba igifungo cya burundu.
Iyo gusambanya umwana byakurikiwe no kubana nk’umugabo n’umugore, igihano kiba igifungo cya burundu kidashobora kugabanywa kubera impamvu nyoroshyacyaha. Iyo icyaha cyo gusambanya umwana cyakozwe hagati y’abana bafite nibura imyaka cumi n’ine (14) nta kiboko cyangwa ibikangisho byakoreshejwe, nta gihano gitangwa.
Icyakora, iyo umwana ufite imyaka cumi n’ine (14) ariko utarageza ku myaka cumi n’umunani (18) asambanyije umwana uri munsi y’imyaka cumi n’ine (14), ahanwa hakurikijwe ibiteganywa mu ngingo ya 54 y’iri tegeko.


text:
[wptab name=’Isomo: Abanyakolosi 2′]
Isomo ryo mu ibaruwa Pawulo Intumwa yandikiye Abanyakolosi 2,6-15
Bavandimwe, bityo rero, nimukomeze mujye mbere muri Kristu Yezu Umwami wacu, mbese nk’uko mwamubwiwe; mushore imizi muri We, kandi mube ari We mwishingikirizaho, mukomejwe n’ukwemera babatoje, mushimira Imana ubudahwema. Muramenye ntihazagire ubashukisha bene za nyigisho z’ubuhendanyi bita ubuhanga bwahebuje, zihuje n’ibitekerezo by’ubuyobe bw’abantu, zigashingira ku by’isi, ariko zinyuranye na Kristu. Koko rero ni We ubusendere bwose bwa kamere‐Mana butuyemo mu buryo bw’umubiri, kandi namwe ubwanyu abasenderezamo ibyiza byose, We mutware w’Ibikomangoma n’Ibihangange byose. Mwagenywe muri We; ariko iryo genywa si rya rindi rikorwa n’abantu, ahubwo ni igenywa mwakorewe na Kristu, ari ryo ribakiza irari ry’imibiri yanyu. Igihe mubatijwe, mwahambanywe na Kristu, kandi muzukana na we, kuko mwemeye ububasha bw’Imana yamuzuye mu bapfuye. Mwebwe mwari mwarapfuye muzize ibyaha byanyu n’umubiri wanyu wandavuye, none Imana yabashubije ubugingo hamwe na We, itubabarira ibicumuro byacu byose. Yasibanganyije urwandiko rwadushinjaga imyenda twarimo kubera amategeko tutakurikije, irarushwanyaguza irubamba ku musaraba.[/wptab]
[wptab name=’Zaburi ya 144(145)’]
Zaburi ya 144(145),1-2, 8-9, 10-11
Mana yanjye, mwami wanjye, nzakurata,
nzasingiza izina ryawe iteka ryose.
Buri munsi nzagusingiza,
nogeze izina ryawe iteka ryose.
Uhoraho ni umunyampuhwe n’umunyaneza,
atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho, ibiremwa byawe byose nibijye bigushima,
abayoboke bawe bagusingize!
Bazarate ikuzo ry’ingoma yawe,
batangaze ubushobozi bwawe.
[/wptab]
[end_wptabset]